ва тумшуқбоғда чекланган вақт мобайнида ёлғиз қолдириш ҳуқуқига эга.\n• атрофдаги одамлар ва ҳайвонларнинг хавфсизлигини таъминлайдиган зарур чораларни кўриш;\n• итларнинг қўшнилар тинчлигини бузиб тинимсиз вовиллашига йўл қўймаслик чораларини кўриш;\n• итлар ва мушукларнинг умумфойдаланишдаги жойларни (кириш жойларини, зинапоя майдончаларини, лифтларни, болалар майдончаларини, йўлкаларни, йўлакларни, кўкаламзорлаштирилган ва ободонлаштирилган ҳудудларни ва ҳоказоларни) ифлос қилишига йўл қўймаслик;\n• умумфойдаланишдаги жойларда итлар ва мушуклар қолдирган экскрементларни олиб ташлаш;\n• итлар ва мушуклар қолдирадиган экскрементларни дарҳол йиғиштириб олиш учун ўзи билан анжом олиб юриш;\n• итларни сотиб олишда ва бошқа жойга кўчганда уларни тегишли ветеринария бўлимларида рўйхатдан ўтказиш ва ҳар йили қайта рўйхатдан ўтказиш, шунингдек зарур маълумотларни фуқароларнинг ўзини ўзи бошқариш органларига маълум қилиш;\n• итларни рўйхатга олиш гувоҳномасини тақдим этиш ҳамда итларни текшириш ва касалликнинг олдини олувчи эмлаш учун ветеринария бўлимига олиб келиш;\n• тегишли ҳудудга киришда ит борлиги тўғрисида огоҳлантирадиган тахтача ўрнатиш;\n• ит ёки мушук одамларни ёки ҳайвонларни тишлаган тақдирда уни дарҳол текшириш ва 10 кун муддат ажратиб қўйиш учун ветеринария бўлимига олиб келиш ҳамда биринчи ва такрорий ветеринария кўриги ҳақидаги маълумотномани ветеринария бўлимидан олиш ва уни тишлашдан жабрланган шахсга дарҳол топшириш;\n• ҳайвонлар қутуриш касаллигига чалинганлиги ҳақидаги ҳар бир шубҳаланишда дарҳол ветеринария бўлимини хабардор қилиш ва уларни ажратиб қўйиш учун зарур чоралар кўриш;\n• касал итлар ва мушукларни ҳайвонлар ажратиб қўйиладиган махсус хизматларга топшириш;\n• итлар ўлган тақдирда ветеринария бўлимига, яшаш жойидаги фуқароларнинг ўзини ўзи бошқариш органларига хабар бериш ҳамда ўлган итнинг жасадини ташлаб юбормаслик, уни итни рўйхатга олиш гувоҳномасини илова қилган ҳолда туман ва шаҳар ободонлаштириш бошқармалари ҳузуридаги қаровсиз қолган ҳайвонларни тутиш бўлимига топшириш.\nДавлат органлари ва фуқароларнинг ўзини ўзи бошқариш органларининг ваколатлари\n• кўчаларда ва бошқа жойларда қаровсиз қолган, шу жумладан эгасиз итлар, мушуклар ва йиртқич ҳайвонларни тутишни ташкил қиладилар, шунингдек уларни вақтинча сақлаш учун махсус жойлар барпо этадилар;\n• одамлар ва ҳайвонларга жароҳат етказган ёхуд ножўя ҳаракат қилинмаганда уларга ҳужум қилган ҳайвонларни кейинчалик карантин қилиш учун ветеринария бўлимларига олиб келадилар;\n• ҳайвонлар қутурган тақдирда тегишли давлат ветеринария бўлимлари билан биргаликда иш олиб борилишини ташкил этадилар, шунингдек ўлган ҳайвонларни ветеринария-санитария қоидаларига риоя этган ҳолда зарарсизлантирадилар.\n• тегишли ветеринария бўлимларига итларни қутуришга қарши ўз вақтида вакцинация қилиш учун итларни сақлайдиган фуқаролар тўғрисидаги маълумотларни маълум қиладилар;\n• ўлган ва дайди итлар ҳамда мушуклар аниқланганда бу ҳақда шаҳар ва туман ободонлаштириш бошқармалари ҳузуридаги қаровсиз қолган ҳайвонларни тутиш бўлимига хабар қиладилар;\n• ҳайвонлар қутурганлигига шубҳаланилганда қисқа муддатларда ветеринария бўлимларига ва соғлиқни сақлаш органларига хабар қиладилар.\n22. Ветеринария бўлимлари:\n• фуқароларнинг ўзини ўзи бошқариш органлари томонидан тақдим этилган маълумотлар асосида итларни қутуришга қарши мажбурий вакцинация қилишни ҳар йили белгиланган муддатларда ўтказадилар;\n• қутуриш аниқланган тақдирда карантин зонасидаги ва таҳдид зонасидаги қутуришга мойил барча ҳайвонларни қутуришга қарши профилактик вакцинация қиладилар;\n• ҳайвонлар учун антирабик вакциналарнинг зарур захирасини яратадилар;\n• ветеринария ҳақидаги қонун ҳужжатларида назарда тутилган қутуриш профилактикаси бўйича бошқа ветеринария тадбирларини ўтказадилар;\n• ветеринария талаблари бажарилишини назорат қиладилар.\n• жабрланганлар мурожаат қилган тақдирда қутуришга қарши вакцинацияни тезкорлик билан ўтказадилар;\n• қутуриш юқиши хавфи таъсирида бўлган аҳоли гуруҳини (қаровсиз қолган ҳайвонларни тутиш бўлимлари, ўрмон хўжалиги ходимлари ҳамда ихтисослаштирилган овчилик бригадаларининг овчиларини) мунтазам равишда вакцинация қиладилар;\n• фуқаролар учун антирабик вакциналар ва иммуноглобулиннинг зарур захирасини яратадилар.\nУшбу Қоидаларнинг бажарилишини назорат қилиш\n26. Ушбу Қоидалар бузилганлиги тўғрисидаги ишларни кўриб чиқиш Ўзбекистон Республикасининг Маъмурий жавобгарлик тўғрисидаги кодексигамувофиқ амалга оширилади.


Солиқчилар тутганини қўймаётир\n21 январ 2021, Тошкент вақти: 20:26\nҲафта бошида Тошкент шаҳри хўжалик суди солиқ идораларининг “Mercy Corps” халқаро нодавлат ташкилоти устидан шикоятини кўриб чиқишни рад этганига қарамай, солиқчилар ўз даъволаридан воз кечиш ниятида эмас.\nХабарларга кўра, солиқ идоралари хўжалик судининг қарори юзасидан апелляция шикояти берган.\nЎтган ойнинг охирида Ўзбекистон Давлат солиқ қўмитаси Россиянинг “Регнум” ахборот агентлигига берган маълумотида маркази АҚШда жойлашган “Mercy Corps” ташкилоти ваколатхонасини мамлакат қонунчилигини қўпол тарзда бузишда айблаган эди.\nСолиқ қўмитасининг 27 сентябрь куни берган баёнотида айтилишича, ўтказилган текширув натижасида “Mercy Corps” 2005 йилда Ўзбекистон қонунларига хилоф равишда нақд пул кўринишидаги даромадни яширгани аниқланган. Гап оз эмас, кўп эмас 690 миллион сўм ҳақида бораётган эди.\nСолиқчиларнинг даъвосига қарамай, хўжалик суди халқаро ташкилот ваколатхонасини жаримага тортишни рад этди. “Пресс-уз.инфо” сайти суд бундай қарорга келинишига солиқ қўмитасининг аризасида “Mercy Corps” ташкилотининг юридик шахс эканини тасдиқловчи ҳужжатлар йўқлигини сабаб қилиб кўрсатганини хабар қилди.\nШу сайтнинг чоршанба кунги хабарида солиқ идоралари суднинг қарорига апелляция шикоятини бергани ва бу шикоят жорий ҳафта охиригача кўриб чиқилиши мумкинлиги айтилади.\nЎтган ҳафтада “Mercy Corps” ташкилоти солиқ идоралари билан вужудга келган вазият ҳақида пресс-релиз эълон қилди. Мазкур расмий хабарномада ташкилот ўзига нисбатан айтилган айбловларни рад этиб, Ўзбекистондаги фаолияти давомида мамлакат қонунларига амал қилганини таъкидлайди.\n“Ўзбекистон Давлат солиқ қўмитаси айтганидек, ташкилот 690 миллион сўмга тенг миқдордаги нақд пул даромадини яширганига оид бирор далил топилгани йўқ”, - дейилади баёнотда.\nЛекин солиқ қўмитасининг 27 сентябрь куни “Регнум” ахборот агентлигига берган маълумотида “Mercy Corps” раҳбарияти айтилаётган ҳуқуқбузарликларни тан олгани ва бу ҳақда тузилган актларга имзо чеккани билдирилади.\n“Озодлик” мухбирининг бу маълумотларни изоҳлаб беришни сўраб Давлат солиқ қўмитасига, хўжалик судига қилган мурожаатлари жавобсиз қолди.\nНима бўлганда ҳам Тошкент хўжалик судининг бу баҳсдаги дастлабки қарори сўнгги бир йил ичида анъана бўлиб қолган қоидага зид равишда Ўзбекистон ҳукумати фойдасига эмас, балки АҚШга тегишли ташкилот фойдасига бўлди.\nЎзбекистонлик кузатувчилар хўжалик суди мавжуд анъанани бузганига бир неча сабабларни кўрсатади.\nБиринчиси, уларнинг фикрича, солиқ идорасининг хўжалик судига берган аризаси шунчалик номукаммал бўлганки, унинг қалбаки экани яққол кўриниб қолган. Суд бундай иш кўриб чиқиладиган бўлса, якуний қарор Америка ташкилоти фойдасига ҳал бўлишини англаб етган.\nКузатувчилардан бири эса бу анъанада истисно бўлмаслиги, “Mercy Corps” устидан берилган апелляция шикояти, албатта, солиқ идоралари фойдасига ҳал бўлишини башорат қилди.\nЎзбекистон ҳукумати охирги бир йил ичида 20 га яқин, асосан, АҚШга тегишли халқаро нодавлат ташкилотлар ваколатхоналарини ёпди. Бундан ташқари, БМТнинг Қочқинлар иши бўйича олий комиссарлиги ваколатхонаси ва олтин қазиб олувчи “Зарафшон-Ньюмонт” АҚШ-Ўзбекистон қўшма корхонаси фаолияти тўхтатилди.\n“Mercy Corps” халқаро хайрия ташкилоти 1979 йилда тузилган бўлиб, шу пайтгача 82 мамлакатда олиб борган фаолияти давомида бир миллиард доллар, жумладан, 1992 йилдан бери Марказий Осиё мамлакатларида 7 миллион АҚШ доллари миқдорида ёрдам кўрсатган.\nЎзбекистонда 1994 йилдан бери фаолият юритаётган ташкилотнинг бугунги кундаги дастурлари ярим миллиондан ортиқ ўзбекистонликни қамраб олган.


Ўзбекистонлик журналистларни “Немис тўлқини” радиостанциясида ишлаганлари учун судга берадилар - Фарғона.Ру ахборот агентлиги\n06:03 msk, 7 Июль 2020\nЎзбекистонлик журналистларни “Немис тўлқини” радиостанциясида ишлаганлари учун судга берадилар\n06.04.2007 10:11 msk\n“Немис тўлқини” радиостанциясининг сайти, “Марказий Осиё хабарлари” дастури\n“Фарғона.Ру” АА таҳририятига маълум бўлишича, Тошкент шаҳар прокуратураси “Немис” тўлқини мухбири Наталья Бушуевага нисбатангина эмас, ўша радиостанциянинг яна бир мухбири Юрий Черногаевга қарши ҳам жиноий иш қўзғатган. Юрийни ҳам худди Наталья каби Ўзбекистон Жиноий кодекси 190-моддаси “б” бандини бузганликда (“бир гуруҳ шахслар томонидан аввалдан келишиб олган ҳолда рухсатнома олиниши керак бўлган фаолият билан шуғулланганлик”) айбламоқдалар. Ушбу моддада кўзда тутилган жазо энг кам иш ҳақи миқдорининг 75-100 баробарида жарима тўлатиш ёки уч йилгача аҳлоқ тузатиш ишларига жалб қилишдан иборатдир.\nПрокуратура айбловидан келиб чиқишича, у рухсатнома олиниши керак бўлган фаолият ўлароқ хорижий ОАВ билан ҳамкорлик қилинганини кўради, “тил бириктирган” бир гуруҳ шахслар остида эса “Немис тўлқини” мухбирлари назарда тутилади.\nЭслатиб ўтамиз, бир йил муқаддам ҳукумат қарори билан ўзбекистонлик журналистларни эркин иш танлаш ҳуқуқидан маҳрум этгандилар – уларга Ўзбекистон ТИВ қошида аккредитациядан ўтмаган чет эл ОАВга ишлашни маън қилиб қўйгандилар. Хайрихоҳ бўлмаган ғарб оммавий ахборот воситаларининг бу маҳкамадан аккредитация олиши қарийб мумкин бўлмай қолган, аккредитацияга эга бўлганларнинг кўпчилигидан эса рухсатнома тортиб олинганди. Аснода мамлакат Конституциясида ҳар бир кишида эркин ахборот тарқатиш ҳуқуқи борлиги баён қилинган.\nЎз ҳамкасбидан фарқли равишда Наталья Бушуевага Ўзбекистон адлияси жиноий кодекснинг бирданига икки моддасини – 190-модда (лицензиясиз фаолият олиб борганлик) ва 184-моддани (солиқ тўлашдан бош тортганлик) айблов ўлароқ рўкач қилганди. У қарийб уч минг долларга тенг бўлган маблағни тўламаганликда айбланаётгани учун бу 184-модданинг “б” бандига (йирик ёки ўта йирик миқдорда солиқ тўламаганлик) тўғри келади. Бунинг учун унга энг кам иш ҳақи миқдорининг 150 баробаридан 600 баробаригача жарима тўлатишлари ёки уни уч йилдан беш йилгача озодликдан маҳрум қилишлари мумкин.\nНаталья Бушуевага қарши жиноий кодексининг бирданига икки турли моддасини бузганлиги юзасидан жиноий иш очилиши Тошкент прокуратурасининг номақбул шахсдан қутилиш бўйича буйруқ бажараётганини яққол намоён қилади.\n“Немис тўлқини” радиостанцияси раҳбарияти Наталья Бушуева солиқлар тўламаганлиги ҳақидаги фикрларни рад этади. “Немис тўлқини”нинг рус тилидаги дастурлари бош муҳаррир ўринбосари Александр Варкентин “Uznews.net” веб-сайтига берган интервьюсида Германияда Н. Бушуеванинг қалам ҳақидан барча солиқлар ушлаб қолинганлигини, Ўзбекистон ва Германия ўртасида эса икки томонлама солиқдан озод қилиш ҳақида шартнома борлигини айтган. Ўз навбатида, “Немис тўлқини”нинг бош директори Эрик Беттермен журналистларни қўрқитиб қўйиш ва уларга босим ўтказиш йўл қўйиб бўлмайдиган ишлигини билдирган ҳамда Ўзбекистон расмийларини эркин журналистлар ишига тўсқинлик қилишни тўхтатишга чақирган.


O‘zLiDeP талабаларга Президент Мурожаатномаси моҳиятини тушунтирди | O'zLiDeP\nO‘zLiDeP Қорақалпоғистон Республикаси Кенгаши Сиёсий таълим маркази Тошкент давлат аграр университети Нукус филиалида давлатимиз раҳбарининг парламентга Мурожаатномаси тарғиботига бағишланган семинар ташкил этди.\nҚайд этилганидек, Президентимизнинг Мурожаатномаси янги воқелик, мамлакатимиз тараққиётини янги босқичга кўтариш билан бирга, халқимиз онги-қалбида ҳам туб бурилиш ясай олгани билан аҳамиятлидир.\n–Мурожаатномада ёшларни тадбиркорликка жалб этиш орқали бандлигини таъминлаш мақсадида “Ёшлар - келажагимиз” жамғармаси фаолиятини янада кенгайтириш лозимлиги таъкидланди, – дейди Қорақалпоқ давлат университети ўқитувчиси О.Назаров. – Шу билан бирга, жорий йилда мазкур жамғарма учун 2 триллион сўмдан зиёд маблағ ажратиш ва шу орқали 50 мингдан ортиқ янги иш ўринларини яратиш кераклиги айтиб ўтилди.\nТадбирда Мурожаатномада баён этилган режа ва лойиҳалар мамлакатимиз тараққиётини, Ватанимиз обрў-эътиборини янги, янада юксак босқичга кўтаришга қаратилгани таъкидланди.\nЯнги боғлар билан бирга ҳудудларга илм-фан, инновациялар кириб келмоқда


Муҳожирга музей керакми?\n25 январ 2021, Тошкент вақти: 09:22\nЯқин орада марказий-осиёлик мардикорлар Третьяков Галлереяси кунба-шундалари бўлиб қолса, ажабмас.\nМосква шаҳар Маданият департаменти хорижлик меҳнат муҳожирларига мўлжалланган “Мигрантлар учун музейлар” дастурини жорий қилишни режалаштирмоқда. Дастур мигрантларни пойтахт ҳаётига мослаштириш ва “маданийлаштириш”га қаратилгани айтилмоқда.\nМигрантлар музейларда тарбияланади\nРоссия пойтахти амалдорлари гастарбайтерларни Москва ҳаётига мослаштиришнинг "ажойиб услуби"ни ишлаб чиққанини айтмоқда. Москва Маданият департаменти ишлаб чиққан дастурга кўра, қурувчи ва ҳайдовчи, фаррош ва аравакашлар шаҳар музейларига экскурсияга олиб борилади.\nБир ой аввал Маданият департаменти раҳбари этиб тайинланган Сергей Капковнинг журналистларга айтишича, мазкур лойиҳа Федерал миграция хизмати билан ҳамкорликда амалга оширилади.\n“Москвага меҳнат қилгани келаётганларга оз бўлсада маълумот берамиз ва пойтахтимиз қадриятлари, умуминсоний тамойилларни намойиш этиб борамиз”, деди Москва мэрияси расмийси.\nКапковнинг "Комсомольская Правда" газетасида келтирилган сўзларига кўра, ҳозирда Москва диаспоралари билан миллий ва диний масалаларда тушунтириш ишлари олиб борилмоқда. Чунончи, унинг сўзларига кўра, Москванинг “ишчи меҳмонларига” ўз миллий ва диний маракаларини “мўътадил, дабдабасиз ва москвача” шаклда олиб борилиши уқтирилмоқда.\n“Бу раҳбаримизнинг шахсий ташаббуси!”\nОзодлик мухбири “Меҳнат муҳожирларининг Россия пойтахти музейларига сафарлари қай тарзда амалга оширилади” деган савол билан Москва Маданият департаментига мурожаат қилди.\nМаданият департаменти Ахборот бўлими бошлиғи Ирина Аверкина дастур ҳозирча мукаммал эмаслигини тан олиб, мавзу ҳусусида изоҳ бера олмаслигини таъкидлади.\n- Бу ҳақда бизда расман бирор маълумот бера олмаймиз, чунки дастур устида иш олиб борилмоқда. Ўйлашимча, яқин келажакда, балким кейинги йилга ҳақиқатан шундай режани амалга оширармиз,- деди Ирина Аверкина.\nМосква Маданият департаментининг музейлар бўйича бўлим бошлиғи Сергей Янюшкин Озодлик билан суҳбатда “Мигрантлар учун музейлар” дастурини ўз раҳбари Сергей Капковнинг шахсий ташаббуси эканини маълум қилди.\n- Биз ҳамма учун бепул “Музейлар куни”ни ташкил этишни режалаштирмоқдамиз. Фарқи йўқ – мигрантми, ё бошқами – кириш ҳамма учун бепул бўлади. Шунинг учун, нима сабабдан айнан мигрантлар ҳақида гапирилганини ўзим ҳам билмайман. Ажратиш учун асос йўқ: москваликлар, меҳмонлар муайян кунларда бепул ҳеч қандай ҳужжатларсиз музейларга киритилади,- дейди Москва ҳокимиятининг Музейлар бўйича бўлим бошлиғи Сергей Янюшкин.\nМосква мэрияси расмийлари Сергей Капковнинг ташаббусини қўллаб-қувватламаётганини, шу тариқа юмшоқ қилиб билдираётган бўлса, Интернетда Маданият департаменти бошлиғининг фикрларига кескинроқ муносабат билдирилмоқда.\n“Мигрантлар кимнинг ҳисобига музейларга боради?”, “Гастарбайтерлар музейларда юрса, ким ишлайди?”, “Биз уларни чақирганимиз йўқ!”, “Маймунларга маданият ўргатиб бўладими?!” қабилидаги шарҳлар орқали москваликлар бу хабарга нисбатан ўз муносабатларини билдирмоқда.\nМуҳожирнинг музейга боришга вақти йўқ!\nРоссия Фанлар Академияси Социология институти катта илмий ходими, миграция масалалари бўйича эксперт Игор Кузнецов Озодлик Радиосига “музейларга мигрантларни олиб бориш билан уларни маҳаллий маданиятни қабул қилиши ёки юриш-туришини ўзгартириши мумкинлигига ишонмайман”, дейди.\n- Бу одамлар бу ерга ишлаш ва пул топишга келади ва, билишимча, эрталабдан кечгача дам олиш кунларисиз меҳнат қилади. Шунинг учун музейма-музей юриш учун уларда на вақти, на кучи қолади. Қолаверса, Москва музейларида сақланаётган буюмларнинг аксарияти христиан маданияти қадриятларидир. Муҳожирни Россия Ислом маданияти музейи қизиқтириши мумкин, лекин афсус бундай музейнинг ўзи йўқ! Гап шундаки, бу ерда нафақат мигрантларнинг Москвага интеграцияси масаласи, балки москваликлар ва россияликларнинг мигрантларга бўлган муносабати масаласи ҳам кўтарилмоғи керак,- дейди жамиятшунос Игор Кузнецов.\nМутахассиснинг сўзларига кўра, мигрантларни “маданийлаштириш” каби турли дастурларни қабул қилишдан олдин ҳукумат аъзолари бунинг оқибатларини пухта ўйлаб чиқмоқлари зарур. Кузнецов Москва Маданият департаментининг мигрантларни музейларга жалб қилишга оид ташаббусини қўшимча даромад олиш манбайи эканини айтади.\n“Бошқа томондан, Россияда авж олиб бораётган ксенофобия касаллиги жамиятда содир бўлаётган қандайдир норозилик кўриниши деб қаралиши тарафдориман. Москвада миллатчиликнинг авж олаётгани ўзидан-ўзи пайдо бўлган ҳодиса эмас”, дея давом этади Игор Кузнецов.\n- Агарда биз Россияда Ислом ва Рус Православ динларни ҳақида фикр юритадиган бўлсак, улар бири-бирига юз йиллар давомида идеал тарзда мослашиб кетган. Россияга кириб келаётган Исломнинг ҳозирги кўринишини жамиятимиз қабул қила олмаяпти. Яъни Россияда илгари мавжуд бўлмаган мазҳаблар - масалан ваҳобийлик ёки салафийлик - билан келишмовчиликларни бартараф этиш учун яна юзлаб йиллар керак бўлади. Ахир бундай қарамақаршиликдан Россия мусулмонлари ҳам азият чекмоқда. Москвада яшаб меҳнат қилаётган муҳожирлар ўз юртидан олиб келган кичкинагина оламида яшамоқда, уларнинг москваликлар учун ҳақоратли дейилаётган айрим урф-одатлари аслида уларнинг оламида одатий ҳол. Мен Ўзбекистонда кўп маротаба бўлганман ва биламанки, Москвада, Россияда юзага келаётган тушунмовчиликлар у ерда пайдо бўла олмайди, чунки толерантлик ўзбеклар маданиятининг бир қисми. Бизга, москваликларга шу ҳислат етишмаяпти. Лекин у ерда тарбияланиб Москвага келаётган ажойиб тарбияли ўзбек йигит-қизлари шу маданиятидан узоқлашиб қолаётганига ҳам гувоҳман,- дейди Россия Фанлар Академияси Социология институти катта илмий ходими Игор Кузнецов.\nСуҳбат сўнггида у марказий осиёлик муҳожирлар учун энг долзарб масала - рус тилини ўрганишдир, деди.\nАйни пайтда Россия Федерал миграция хизмати раҳбари Константин Ромодановский 2012 йилдан бошлаб ҳорижлик меҳнат муҳожирларидан рус тилидан махсус имтиҳонлар олиниши жорий қилиниши мумкинлигини маълум қилди.\n“Россияда меҳнат қилаётган 9 миллион ҳорижлик муҳожирдан 29 фоизи - рус тилини билмайди”, - деди ФМС раҳбари.


Зироат Мирзиёева Биринчи хоним сифатида бўй кўрсата бошлади\n17 январ 2021, Тошкент вақти: 16:30\nЗироат Мирзиёева Сардоба фожиасидан зарар кўрган аҳоли вакиллари билан суҳбатлашмоқда. 2020, 21 май, Сирдарё вилояти.\nЎзбекистон президенти Шавкат Мирзиёевнинг турмуш ўртоғи Зироат Мирзиёева 21 май куни Сирдарё вилоятига бориб, Сардоба сув омборида юз берган авариядан талафот кўрган аҳоли билан учрашди.\nШу пайтгача президентнинг чет эл сафарларида ёки оила даврасида тушган суратлари орқали жамоатчиликка кўриниш берган “Биринчи хоним”нинг Сирдарё сафари унинг жамоат арбоби сифатида илк кўринишидир.\nЗироат Мирзиёева жорий ой бошида муҳтож аёлларга ёрдам кўрсатиш мақсадида тузилган Zamin жамғармаси васийлик кенгаши раисидир.\nПрезидент турмуш ўртоғининг “Биринчи хоним”лик масъулиятини ўз зиммасига ола бошлаганини Озодлик суҳбатдошлари - аёллар олқишлади, айни пайтда улардан бири бу ҳолатни Шавкат Мирзиёевнинг ўз имижини шакллантириш жараёнини давом эттираётгани сифатида баҳолади.\nЎзбекистон Биринчи хонимининг Сирдарёга сафари акс этган суратларни унинг катта қизи Саида ижтимоий тармоқларда эълон қилди.\nЗироат Мирзиёеванинг аҳоли билан мулоқоти акс этган суратларга “Зироат Мирзиёева ва қизи Саида тошқиндан зарар кўрган оила билан мулоқот қилмоқда”, “Зироат Мирзиёева қизчасини кўтариб олган аёлнинг шикоятини эшитяпти”, “Зироат Мирзиёева ва Саида тошқиндан зарар кўрган оиланинг болаларига совға улашди” деган тагхатлар ёзиш мумкин.\nЗироат Мирзиёева ва қизи Саида тошқиндан зарар кўрган оила билан мулоқот қилмоқда. 2020, 21 май. Сирдарё.\n“Биринчи хоним” ибораси ўзбеклар учун янгилик - инглизча First Ladyдан сўзма-сўз таржимадир. Аввалига АҚШ президентининг хотинига, кейинроқ бошқа давлатлар раҳбарлари турмуш ўртоқларига нисбатан ҳам ишлатила бошланиб, атамага айланган бу иборани илк бор АҚШда 1849 йили президент Закари Тейлор Тўртинчи президент Жеймс Мэдисоннинг хотини Доллига нисбатан ишлатган эди.\nЭндиликда Ғарб давлатларида “Биринчи хоним”лик мақоми одатий кўринишдир. 13 йилдан бери Францияда яшаб, муҳожирларга француз тилидан дарс бераётган ўзбекистонлик Фарида ўзи яшаб турган мамлакатнинг Биринчи хоними ҳақида бундай деди:\n“Франциянинг Биринчи хоними, Эммануэль Макроннинг аёли Брижит жамоатчилик ишларига, хайрия ишларига аралашишга ҳаракат қилади. Лекин сиёсатга аралашмайди, деб ўйлайман. Жак Ширакнинг хотини анча фаол бўлган эди. Ширак бетоб бўлиб жамоатчиликка кам кўриниб қолганида телевидениеда фақат Бернадет Ширак кўринадиган бўлиб қолган эди”.\nЗироат Мирзиёева қизчасини кўтариб олган аёлнинг шикоятини эшитяпти. 2020, 21 май, Сирдарё.\nАсрлар давомида “Хотиннинг ўрни ўчоқбошида” деган ақида билан яшаб келган ўзбеклар учун “Биринчи хоним” ҳодисаси ёт эди.\nЎзбекистоннинг Биринчи президенти Ислом Каримов Озодликка берган интервьюсидан кейин ўзаро суҳбат чоғида “хотинини етаклаб юрувчи президентларни тушунмаслигини” айтганини мухбиримиз ҳануз эслаб юради. Шундай эсада, дипломатик протокол талабидан келиб чиққан бўлса керак, Ислом Абдуғаниевич Татьяна Акбаровнани баъзида ўзига ҳамроҳ қилганини ўзбекистонликлар эслайди.\nДавлат раҳбарлари турмуш ўртоқлари нафақат Ўзбекистонда, умуман собиқ СССР да бир умр “парда ортида" яшаган. Хотинини биринчи бўлиб парда ортидан чиқарган раҳбар Михаил Горбачев бўлганини эслар экан, тошкентлик фаол жамоатчи, шоира Дилором Исҳоқова бундай деди:\nРаиса Горбачева ва Михаил Горбачев. 1953-1954.\n“Зироат Мирзиёева ҳақида сўраркансиз, бирдан Раиса Горбачева эсимга тушиб кетди. Михаил Горбачев ўзидан олдинги раҳбарлардан фарқли барча сафарларга Раиса билан бирга бориб юрди. Горбачевдан олдингиларнинг хотини қанақалигиниям халқ билмасди. Раиса Максимовна ўзи ҳам жуда фаол эди. Чиройли эди. Чиройли кийинарди. Энг қизиғи, Раисани халқ ёмон кўрди. Ҳатто халқ нафратига учради, дейиш мумкин. Чунки халқ давлат раҳбари хотинининг бундай фаол бўлишига кўникмаган эди”.\nЯна бир суҳбатдошимиз, фарзандларини кўриш учун Россияга бориб, коронавирус туфайли ватанига қайтолмаётган адабиётшунос Хосият Бекмирзаева ўзбек жамиятида аёлнинг ўрни ҳақида фикр юритишни бошлашдан олдин миллат ўтмишига бир назар ташлаш фойдадан ҳоли бўлмайди, дер экан, фикрини бундай давом эттирди:\n“Ўтмишимиздаги биз жуда фахрланиб бот-бот такрорлайдиган Бибихоним, Нодирабегим, Гулбаданбегимлар яхши сиёсий маслаҳатчи бўлган, подшоҳлар қарорларини ўзгартириб юборадиган даражада таъсирга эга бўлганлар. Шулар каби халқ ва давлат ҳаётида ҳозирги Биринчи хоним ҳам туб бурилишларга сабаб бўлар, балки”.\nЗироат Мирзиёева ва Саида тошқиндан зарар кўрган оиланинг болаларига совға улашди. 2020, 21 май, Сирдарё.\nБугунги суҳбатдошларимиздан Ўзбекистоннинг бир фуқароси сифатида Зироат Мирзиёеванинг нафақат президентнинг турмуш ўртоғи, балки мустақил жамоат арбоби сифатида бўй кўрсата бошлаганини қандай қабул қиляпсиз, деб ҳам сўрадик.\nЖурналист Шарифа Мадраҳимова: Яхши қабул қиляпман. (кулиб) Мен ҳам Президентнинг хотини бўлганимда¸ шундай қилган бўлардим.(яна кулади) Яхши ишлар қилишяпти. Айниқса, “Замин” деган фонд очишгани яхши бўлди.\nАдабиётшунос Хосият Бекмирзаева: ”Зироат Мирзиёева жараённинг олий нуқтасида турибди, халқ унга нисбатан хайрихоҳлик билан қараяпти. Ҳар ҳолда, ҳозирча шундай. Яқин ўтмишдаги Виктория Петровна Брежнева, Татьяна Акбаровна Каримовалардан фарқли равишда сиёсий саводли, дунёқараш ва ташқи кўринишда илғор. Биринчи хоним сифатида жамиятда ўз ўрнига, нуфузига эга бўлиши ўзбек аёлларига ҳам бир туртки бўлса ажаб эмас”.\nФранцуз тили ўқитувчиси Фарида: "Балки Европада кўникиб қолганимдандир, мен учун Зироат Мирзиёеванинг фаоллигида ҳеч қандай ғайритабиийлик йўқ".\nУч суҳбатдошимизга берганимиз саволни шоира Дилором Исҳоқовага бошқачароқ қилиб, хотинлар гапда Зироат Мирзиёева тўғрисида нима деяпти, деб бердик.\nДилором Исҳоқова (кулиб): Хотинлар гап-гаштакда Зироатхоннинг нақадар чиройли эканини гапиришади. Ҳақиқатан жуда келишган аёл. Ҳамма кийими ярашади.\nОзодлик (кулиб): Бир аёл иккинчи аёлни мақтамасдику?!\nДилором Исҳоқова (кулиб): Мен мақтайвераман...\nОзодлик: Шавкат Мирзиёев бир ўзбек сифатида "ўзбекча" иш тутиб, турмуш ўртоғининг жамоат ишларига аралашишига йўл қўймаслиги ҳам мумкин эди, халқ ҳайрон ҳам бўлмас эди. Нега бунинг акси бўлаяпти?\nДилором Исҳоқова: Бу тутуми билан Мирзиёев жамиятга қандайдир чуқур маъноли мужда бермоқчи эмас. У имиж яратяпти, холос. Ҳалигача у ўз имижини яратяпти. Мен дунёвий одамман, мен бошқачаман. Каримовга ўхшаган бўлмайман. Совет лидерларига ўхшаган бўлмайман, деган муждани бермоқчи жамиятга. Бундан ортиқ мақсад йўқ.\nДилором Исҳоқова жавоб берган саволга бошқа уч суҳбатдошимиздан жавоб ололмадик.\nБироқ тўрттала суҳбатдошимиз ҳам “келажакда ўзбек аёли, хусусан, Зироат Мирзиёева Ўзбекистон президенти бўлиши мумкинми?” деган сўнгги саволга худди келишиб олгандай, худди йиллар давомида ўйлаб, бир хулосага келгандай, саволни эшитибоқ, ўйлаб ўтирмай бир хил жавоб беришди: Йўқ!\nБир суҳбатдошимиз ҳатто уч марта такрорлади: Йўқ, йўқ, йўқ!\nҚирғизистоннинг Биринчи президенти Асқар Акаев қизи Бермет (чапда) ва хотини Майрам Акаева билан.\nМақола сўнгги нуқтани қўйиш олдидан шуни ҳам айтиб ўтиш керакки, Зироат Мирзиёева Марказий Осиё минтақасидаги биринчи Биринчи хоним эмас.\nБу ибора илк бор Қирғизистоннинг Биринчи президенти Асқар Ақаевнинг турмуш ўртоғи Майрам Ақаевага нисбатан ишлатилган. 2005 йилги Март инқилоби оқибатида Асқар Ақаев Қирғизистонни ташлаб чиқиб кетгач, унинг танқидчилари ҳанузгача собиқ Биринчи хонимни ҳам айблаб келади. Танқидчилар фикрича, Майрам Ақаева эри – Президентнинг ишларига, кадрлар масаласига аралашган.\n"Биринчи хоним Зироат Ҳошимова халқ билан мулоқот қилсин"\nИсмат Хушев: Мирзиёев оиласи билан Хитойни забт этди...


Амалиёт – тушунчаси фалсафа қомусий луғатида ёзилишича инсоннинг борлиқли, табиатни, жамиятни ва уни ўзини ўзгартиришга қаратилган, мақсадига мувофиқ ҳаётий ҳаракатнинг умумлашмасига айтилади. Шу билан бирга амалиётнинг шакллари мавжуд бўлиб, у инсон фаолиятини уч жиҳатини ўз ичига олади. Биринчиси, инсоннинг моддий ишлаб чиқариш фаолияти бўлиб, жараёнда меҳнат қуроллари, техника – машина механизмлари, энергия манбалари воситасида жамиятга зарурий ноз-неъматлар яратади. Иккинчи шакли, инсоннинг жамиятни, ижтимоий муносабатларни ўзгартириш ва такомиллаштиришга қаратилган фаолияти бўлса, учинчи шакли инсониятнинг маориф, маданият, табиат, маиший ҳаёт соҳаларидаги фаолиятини ўзида акс эттиради.\nШундай экан миллий истиқлол мафкурасини ҳаётга тадбиқ этиш жараёнида инсон, унинг қалби онгига сингдириш жараёнларини англашимиз лозим.\nЎз истиқлол ва тараққиёт йўлини танлаб олган Ўзбекистон Республикаси сиёсий ва иқтисодий мустақилликка эришибгина қолмасдан, маънавий мустақилликни ҳам таъминлашга интилаяпти. Ана шу оламшумул тарихий вазифани бажаришда Республикамиз Президенти томонидан илгари сурилган миллий мафкурамизни ҳаётга тадбиқ этиш муҳим аҳамиятга эгадир.\nМиллий мафкуранинг энг муҳим таркибий қисми бу ватанпарварликдир. Бу мафкурада қуйидагилар мужассамлашиши лозим:\n1)\tмустақиллик ҳис-туйғуси ва уни тула идрок этиш;\n2)\tўзбек миллий мафкураси;\n3)\tкўп миллатли Ўзбекистон халқининг ватанпарварлиги;\n4)\tЖамиятда оиланинг устуворлиги;\n5)\tҚонунга итоатгуйлик, интизом ва тартиб.\nБуларнинг барчаси шу заминда яшаётган кишиларни улуғ мақсад йўлида бирлаштиришга хизмат қилади. Ўзбекистонда яшовчи ҳар бир фуқаро миллати ва эътиқодидан қатъий назар мустақиликнинг онгли фидойисига айланиши лозим. Ватанпарвар киши ҳозирги мураккаб даврда ҳам бугунги кундан кўра эртанги кунни кўпроқ ўйлаб, Ватанимизнинг имкониятларини яхши тушуниб, келажакка комил инсон билан қарайди.\nМиллий мафкурани асосий мақсадларидан бири – халқни меҳнатни севиш ва қадрлашга даъват этсиш, меҳнатсиз ризқ-насиба, моддий маънавий бойлик ва келажак йўқлигини, мустақиллигимизнинг барқарорлиги ва тақдири ҳам унга боғлиқлигини одамлар онги ва қалбига сингдиришимиз лозим.\nМиллий мафкурамиз халқимизнинг миллий қадриятлари ҳамда умуминсоний қадриятларига асосланади. Улар мафкурамизнинг комон тошини ташкил этиб, миллий, умуминсоний қадриятлар, ахлоқий, бадиий, фалсафий, диний, ҳуқуқий қарашлар ва ғоялар мафкурамизнинг инсонпарварлик моҳиятини янада тулдиради ва бойитади, заминини мустаҳкамлайди, таъсирчанлигини оширади, амалий аҳамиятини кўчайтиради.\nҲар қандай янги ғоя сингари мафкура ҳам омманинг онгига чуқур сингса, ҳаётда чуқур илдиз отса, амалиётда ўзини тўла оқласа ушанда у реал воқеликка, қатта ижтимоий кучга айланди.\nАгар одамларда мустақиллигимиз ҳақида билим ва ғоя, миллий мафкурамиз тўғрисида тасаввур бўлса, икки ана шу билим ва ғоя иймон ва эътиқодга, дунёқарашга айланмаса, бундай мафкурали замини бўш бўлади, ана шу аҳамияти бўлмайди.\nМафкура фуқароларнинг, ёшлар, ижтимоий гуруҳлар ва қатламларнинг, хуллас, кенг жамоатчиликнинг кундалик амалий фаолиятида ўз ифодасини топа олса, жамият ривожланишига ўз таъсирини кўрсатади, оммани уюштиради, бирлаштиради, амалий фаолиятга даъват этади.\nМиллий мафкурани бирданига ўз-ўзидан ҳаётга тадбиқ этиб бўлмайди. Бу анча мураккаб масъулиятли жараёндир. Шошма – шошарлик қилиш, ўйламасдан иш тутиш. ўзибуларчилик асосида ҳаракат қилиш, юксак масъулиятни унитиб қуйиш миллий мафкуранинг ҳаётга жорий этиш масаласига катта зиён етказиши мумкин.\nМиллий мафкурани ҳаётга тез ва кенг ёйиш учун, даставвал, унинг меҳнатини чуқур ўрганиш мақсадлари, асосий йўналишлари, ўзига хос хусусиятларини билиб, узлаштириб олиш, халқ ўртасида кенг тарғибот ташвиқот этиш лозим. Бунинг учун мавжуд кучлар ва имкониятлардан тулиқ фойдаланиб уларни сафарбар этиш, турли усул ва воситалардан фойдаланиши талаб этади.\nПрезидентимиз ўзиинг «Ўзбекистоннинг ўз истиқлол ва тараққий йўли», «Ўзбекистон келажаги буюк давлат», «Янги уй қурмай туриб, жскисини бузманг», «Буюк мақсад йўлидан оғишмайлик» номли ва бошқа бир қанча асарларида бебаҳо назарий қоидалар, дастурий йўл-йўриқлар ҳаққимизнинг ғоявий-сиёсий. Умуман бутун маънавий дунёсини фаоллаштиришда айниқса катта аҳамият касб этмоқда. Бу китобларида мустақиллигимизнинг энг долзарб муаммоларининг назарий асослари, ақлий-амалий ечимлари чуқур ва ҳар томонлама ёритиб, миллий мафкурамизни оммага сингдиришнинг йўл-йўриқлари ҳам белгилаб берилди.\nҲозирги пайтда ана шу вазифалар, назарий қоида ва йўл-қўриқлар мукаммал узлаштирилиб, қалбдан чуқур ҳис этилиб, уларни ҳаётга уддабуронлик билан қуллаш, уларга суяниб, асосланиб бунёдкорлик ишларига дадиллик билан олиб борилмоқда.\nМиллий мафкурани тарғиб қилиш, оммо онгига сингдиришда халқимизнинг ижтимоий онгини шакллантиришда публицистика, бадиий адабиёт ҳамиша ва айниқса бугунги кунда ўзининг сезиларли таъсирини кўрсатаяпти. Шу боисдан ҳам у ҳозир халқимизнинг ноёб маънавий қадриятлари ҳисобланмиш ҳалоллик, поклик, иймон-эътиқод, раҳм-шафқат, мурувват кабиларни одамлар қалбига чуқур сингдириб борилмоқда. Бадиий адабиётлар халқнинг руҳини кутаради, порлоқ истиқбол учун курашга чорлайда ўзининг муносиб ҳиссасини қушмоқда.\nОммавий ахборот воситалари ходимлари давлатимиз мавқеини дунё мақсадида янада ошириш, Президентимиз раҳбарлигида олиб борилаётган мустақил ички ва ташқи сиёсатининг инсонпарварлик тинчликсеварлик моҳиятини жаҳон оммасига етказишда улкан возифаларни адо этишаяпти.\nБундан ташқари оммавий ахборот воситалари миллий мафкурани шакллантириш ва жорий этиш, асрий қадриятларимизни тиклаш ва ривожлантириш, мустақиллик ва ватанпарварлик туйғуларини ҳар бир инсон қалбига етказиш борасида ўз фаолиятларини кучайтириб бормоқдалар. Улар мустақил Ўзбекистон ҳаётини ҳар томонлама ёритмоқдалар.\nМиллий истиқлол, мафкурасидаги энг муҳим қоидалар ва ғояларининг ҳаётга жорий этилиб, катта ижтимоий кучга айланишида таълим ва тарбиянинг ахамияти каттадир.\nЖамият тараққиёти ва шахсий камолоти учун зарур бўлган маънавий ва ахлоқий покланиш, иймон, инсоф, диёнат, орномус, меҳр-оқибат, кексаларга ҳурмат сингари чинаккам инсоний фазилатлар ўз – ўзидан пайдо бўлмайди. Ҳаммасининг заминида ёш авлодга оилада, умумий таълим мактабларда халқ таълими тизмининг бошқа тармоқларида бериладиган таълим-тарбия ётади.\nЖамиятнинг, давлатнинг, инсоннинг келажаги оилада айтилганидек: «Оила жамиятнинг асосий бўғинидир». Оилада сингдирилган тарбия, ватан, эл-юрт, Мустақиллик, Озодлик ҳақида бериладиган илк тушунча ва тасаввурлар боланинг мурғак қалбида бир умурга мухурланиб қолади. «Оила турмуш ва виждон қонунлари асосига қурилади, ўзининг кўп асрлик мустаҳкам ва маънавий таянчларига эга бўлади, оилада демократик негизларига асос солинади, одамларнинг талаб-эҳтиёжлари ва қадриятлари шаклланади… Бу эса энг олий даражада маънавий қадрият, инсон қалбининг гавхаридир». (И.Каримов. Ўзбекистоннинг ўз истиқлол ва тараққиёт йўли).\nМактабгача болалар муассасалари оила билан ҳамкорлик қилган ҳолда кичкинтойларни ҳар томонлама камол топтириш ва тарбиялашга даъват этилган, мактабгача таълимнинг вазифаси бола камолоти асосларини шакллантиришдан, унинг маданий ахлоқий эҳтиёжларининг, дастлабки меҳнат кўникмаларини мустаҳкамлашдан иборатдир. Ана шуларга эътибор бермасдан туриб, болаларнинг мурғак қалбида ватанимиз ҳақида, Президентимиз давлат рамзлари тўғрисида илк тасаввурларининг шаклланиши, илдиз ота бошлаши учун замин яратиб бўлмайди. Бу нарса мафкурамиз учун жуда мухимдир.\nМустақиллик шароитида ёшларда миллий қадриятларнинг бизга мақбул бўлган томонларини шакллантириш, уларга тарихимиз, маданиятимиз, маънавиятимиз ва дунёвий фанлардан пухта билим беришда ҳамда илмий истиқлол мафкурасидаги асосий ғояларни сингдиришда умумий таълим мактаблари, ҳунар-техника, ўрта махсус билим юртлари ҳамда олий таълим алоҳида ўрин тутади.\nМиллий истиқлол мафкураси ғояларини омма онгига сингдириш ва амалга оширишнинг энг муҳим ва зарар шартларидан яна бири халқимиз тарихини чуқур ва мукаммал уни қандай бўлса ўшандайлигича холисона ўрганишни йўлга қўйиш, бунинг учун зарур бўлган барча имконият ва шарт-шароитларни яратишдан иборатдир.\nМиллий истиқлол мафкурасининг муҳим хусусиятларидан бири шундаки, у ижтимоий-иқтисодий муносабатларини акс еттириб қолмай, сиёсий бошқарув тизимининг фаолиятини ҳам ўзида ифодалайди.\nШунинг учун ҳам миллий истиқлол мафкурасини ҳаётга тадбиқ этишда сиёсий билимларни омма ўртасида кенг ёйиш тарғиб-ташвиқ етиш, шак-шубхасиз катта ўрин тутади. Сиёсий билимлар қанчалик мукаммал бўлса халқнинг онги шунча ўсади, фаоллиги ошади. Сиёсий маданияти, миллий онги, ватанпарварлик туйғусида усган, ўзини ўзи англаб етган халқ ва миллат ўзининг истиқболи билан боғлиқ бўлган масалаларга ҳч қачон бефарқ қарамайди.\nСиёсий билим асосларини шунчаки билиб, ўзлаштириб олишнинг ўзи кифоя қилмайди. Уларни ақил-идрок, виждон ва иймон билан англамоқ лозим, сиёсий билим ва имкониятларни ҳисобга олиб фойдаланмоқ керак. Мустақиллик миллий истиқлол мафкурасини ҳаётга кенг ва атрофлича жорий этиш борасида диний ғоялар ва қарашлардан, биринчи навбатда, салом динида мавжуд бўлган имкониятлардан ўз ўрнида, оқилона, ижодий фодаланиш мақсадга мувофиқдир.\nДин одамларни ҳаром-хариш йўллардан узоқ юришга ўзидан яхши из қолдиришга ундайди. Ислом дини таълимотида одамларни аҳиллик ва биродарликка, пок бўлишга даъват этадиган ғоялар бехисобдир. Ислом дини одамлар динига инсоф, сабр-тоқат, ҳалол меҳнат, ахиллик туйғуларини акс эттиради. Шу билан бирга у мустақил Ўзбекистонимиз тараққиётига, илм-фан, техника равнақига ўз ҳиссасини қушади.\nУнинг халқини маънавий бойитиш, ахлоқий тарбиялаш, етук халқни маънавий бойитиш, ахлоқий тарбиялаш, баркамол инсонни тарбиялаш борасидаги хизматни ҳам эътиборга сазовордир.\nЎзбекистон республикаси мустақиллигини тўла амалга оширадиган, халқимиз ва миллатимизни якдил қила оладиган миллий истиқлол мафкурасининг мазмуни, моҳияти, ўзига хос хусусиятлари, амалга оширилиш масалалари бўйича жумхурятимизда, мажлисларда, йиғинларда, илмий-амалий конференцияларда, оммавий ахборот воситаларида тез-тез муҳокама қилинмоқда. Миллий истиқлол мафкураси хусусида иқдидорли олимлар, истеъдодли шоир ва ёзувчилар, етук жамиятшунослар, зиёлилар, рахбар ходимлар ўзларининг қимматли фикр мулоҳазаларини баён этмоқдалар. Ана шу энг муҳим ғояларни чуқур идрок этиш, ўрганиш, улардан амалиётда фойдаланиш фойдадан холи эмас.\nДавлат тизимида миллий истиқлол мафкураси билан мутасил шуғулланадиган кишиларнинг бўлиши, бўлимлар ташкил этилиши зарурлиги ҳақида талаб, таклиф ва истаклар ҳам баён этилмоқда. Бу жуда ўринлидир. Шуни алохида таъкидлаш керакки, мафкуравий ишлар умумхалқ, умумдавлат ишидир.\nМафкуравий ишларнинг қўйилиши, унинг кулами ва мазмунини, аҳамияти авваламбор, ана шу ишга мутассадди бўлган кадрларнинг маъсулиятини қанчалик чуқур хис қилишлари, билим бойликлари, амалий тажрибаларига бевосита боғлиқ.\nМиллат равнақи, халқимиз фаровонлиги, Ўзбекистоннинг порлоқ келажаги учун жонини жабборга бериб ишлайдиган ходимлар бўлмаса, миллий истиқлол мафкурасидан кўзланган мақсадга эришиш қийин.\nОзодлик, эркинлик, Мустақиллик йўлимиз учун орқага қайтмайдиган йўлдир. Шу йўлдан оғишмай дадиллик билан борсак, Президентимиз атрофига якдиллик билан уюшсак, халқимиз, миллатимиз муродига етади, асрий орзуларимиз ижобат бўлади. «Ўзбек халқи келажакка ишонч билан қарайди. У энг аввало ўз кучига, ўзининг бой табиий, иқтисодий ресурсларига ишонади, сиҳат-саломатлик, бахт-саодат, бойлик ва маданиятга ўз йўли билан келади. Улуғ келажак олдинда».\nМиллий маданият инсон онги ва қалбига сингдиришда жамият ҳаётининг барча соҳаларини оила, маҳалла, ўзлуксиз таълим – тарбия, тарғибот ва ташвиқотнинг барча усул ва воситаларидан унумли фойдаланишни тақозо этади.\nМиллий мафкурани сингдиришда ёки амалиётга тадбиқ этишда оила муҳим роль ўйнайди. Чунки оила – мафкуравий тарбиянинг энг муҳим ижтимоий омилларидан бири ҳисобланади. Миллий мафкурага хос бўлган илк тушунчалар оиладан бошланади. Уларга боболар ўгити, ота ибрати, она меҳри орқали сингдирилади.\nЖамиятда эса оиланинг мустаҳкамлиги, фаровонлиги, ўзаро ҳурмат ва ақилликни таъминлашда – миллий мафкурада кузда тутилган мақсадларни амалга оширишда таянч бўлади.\nМаҳалла эса бизга маълумки ўзини-ўзи бошқаришнинг бир модели ёки масканидир. Маҳаллада кучли таъсирга эга бўлган жамоатчилик фикри, маҳалла аҳлининг мулқ-атфори, ўзаро муносабатларини адолат ва маънавий мезонлар асосида тартибга солиб туради, миллий қадриятлар, меҳр-оқибат, эл-юрт шаъни учун курашиш каби фазилатларни камол топтириб боради.\nАйниқса миллий мафкурани амалиётга тадбиқ этишда ёшлар онги ва қалбига сингдиришда таълим – тарбия масканлари орқали амалга ошириш жуда муҳим аҳамият касб этади.\nБуни қуйидагиларда назарда тутушимиз лозим%\nа) таълим муассасаларида болалар ва талабаларнинг ёшига мос равишда миллий мафкурани сингдиришимиз ҳамда дефференциал педагогик-психологик дастурини яратишимиз;\nб) Кадрлар тайёрлаш миллий дастури доирасида ўқувчи-талаба ёшлар онгида миллий ғоя ва миллий мафкурани шакллантириб узлуксиз тарзда олиб бориш;\nв) ўқув дастурлари, дарслик ва қулланмаларда миллий мафкурамизнинг асосий ғояларини аниқ равон акс эттириш;\nг) мактаб, лицей, коллеж, институт ва университетларда мафкуравий тарбияни бугунги кун талаблари даражасига кўтариш ҳамда педагогик кадрларни миллий мафкура борасида билимларини янада чуқурлаштириш;\nДин ва илмий муассасалалар эса миллий мафкурани шакллантиришда қуйидагиларга эътибор қаратиш лозим.\n1)\tаҳолининг ижтимоий хусусиятларини;\n2)\tМиллий мафкуранинг миллий, умуминсоний, фалсафий, диний, ҳуқуқий, сиёсий, социологик, ижтимоий-иқтисодий, маънавий-психологик асосларини, урф-одатлар, анъаналар ва интеллектуал қадриятларнинг мафкурани шакллантириш ва бойитишдаги ўрни ва таъсирига бағишланган тадқиқот ишларини мунтазам олиб бориш;\n3)\tМафкуралар курашининг жаҳоншумул жараёнини ўрганиш, унинг мониторингини, бу курашнинг умумбашарий ва минтақавий муаммоларини аниқлаш;\n4)\tМафкуравий таҳдидлар ва уларга қарши курашнинг самарали йўллари ҳақида илмий асосланган тавсиялар ишлаб чиқиш;\nМаданият ва маданий-маърифий муассалар ҳам мафкурани шакллантириш ва халқимиз онги ва қалбига сингдиришда катта имкониятларга эга. Улар ҳар хил мавзуларда анжуманларда, давра суҳбатлари, бахс-мунозалалар, учрашувлар уюштириш, миллий мафкуранинг мазмун-моҳиятини турли хил ижтимоий қатламга тушунарли қилиб изоҳлаб берадиган қулланма ва тавсиялар тайёрлаб беради.\nАдабиёт ва санъат сохасидаги ижод ахли эса мураккаб ва шонли тарихимизнинг ёрқин соҳифаларини, бугунги ҳаёт воқелигини, олийжаноб орзу-умидларимизни акс эттирадиган адабиёт, кино, мусиқа ва тасвирий санъат асарлари ёритишга хар томонлама рағбатлантириш. Ёшларга ибрат бўладиган баркамол инсонлар, замонавий қаҳрамонлар тимсолини яратиш.\nДин эса ўз моҳиятига кўра поклик, меҳр-оқибат каби эзгу туйғулар орқали миллий мафкурани инсонлар онги ва қалбига сингдиради.\nЖисмоний тарбия ва спорт эса инсон қалбида ғалабага ишонч, ғурур ва ифтихор туйғуларини синдиради, Ватан, халқ шухратини дунёга тараннум этади, ёшларни ҳарбий ватанпарварлик руҳида тарбиялайди, баркамол авлодни соғлом қилиб тарбиялайди.\nУрф-одат, маросим ва байрамларимиз ҳам миллий мафкуранинг асосий ғояларини сингдиришда муҳим омил бўлиб хизмат қилади.\nМеҳнат жамоалари ҳар хил миллат ва динга мансуб одамларни дўстлик ва ҳамдўстлик, ўзаро манфаатдорлик асосида ҳамкорлик қилиш, миллий ва умуминсоний қадриятларни уйғунлаштиради.\nСиёсий партиялар эса миллий мафкурага юритадилар ва демократик жамият барпо этиш ғоясини амалга оширишга хизмат қилади.\nОммавий ахборот воситалари эса жамоатчилик фикрини шакллантириш, миллий мафкурани халқимиз, аввало ёш авлод онгига сингдиришда муҳим роль ўйнайди. Улар жамият ҳаётидаги воқеа-ҳодисаларни тезкорлик билан етказиб берадилар, ҳаётимизда юз бераётган янгиланиш ва ўзгаришларга одамларнинг онгли муносабатини уйғотиш, холислик ва ҳаққоният тамойилларига таяниб фаолият юритади.\nМафкуранинг барча шаклларига амал қилиш миллий мафкуранинг эркин ривожланиши чун шароит яратиб беради. Президентимиз таъкидлаганидек «… Мафкуранинг ҳаётийлиги, унинг халқ табиатига, турмуш ва тафаккур тарзига нечоғлик мос бўлиши, энг муҳими, жамиятнинг миллий манфаатларини, орзу интилишларини қай даражада акс эттириш билан улчанади. Фақат шундай мафкурагина ҳаёт ва давр синовларига бардош беради, одамлар унга ишониб, ўзининг иймон-эътиқоди сифатида қабул қилади. Шундагина у энг замонавий қурода ҳам кура кули руҳий-маънавий қудратга эга бўлади»\nШундан келиб чиқадиган бўлсак, миллий мафкура шундай тамойилларга таяниши керакки, у миллатимизнинг мақсадлари, манфаатларини ўзида акс эттириши билан бир вақтда мамлакатимизда яшаётган турли миллат ва элат вакилларини миллатимиз атрофига бирлаштиришга, айни пайтда, уларнинг ҳам тараққий этишини таъминлашга, унда яшаётган барча инсонларнинг бошини қовуштиришга хизмат қиладиган омилга айланмоғи лозим.\nШунга эриша олсагина миллий мафкура чинаккам ҳаётий кучга айланиши мумкин.\nШуларга асосланиб бугун миллий мафкурамизнинг асосий тамойилларини қуйидагича белгилашимиз лозим:\n1)\tМиллий мафкура ўз миллий заминларимизга таяниш зарур. Миллий заминлар мафкуранинг умумбоқийлигини ва ҳаётийлигини таъминлайдиган асосий белгиловчи омил бўлмоғи лозим: ўзбеклар ўзининг мерослари бор бўлган миллатлардан биридир. Бе меросни қай даражада ўзлаштириш, уни ёшлар онгига сингдириш миллатимиз бугунги келажаги учун амалий аҳамиятга эгадир.\n2)\tМафкурамизда миллатимизнинг маънавий қиёфаси, руҳияти, дунёқараши ва менталетити барқ ўриб турмоғи зарур. Яъни ўзбекларга хос босиқлик, вазминлик, соддалик, ўзаро ҳамдардлик, эътиқодлилик, фидойилик, бағрикенглик, ор-номус, муқаддаслигини улуғлаш, салобатлилик ва бошқа бир қатор қадриятларимиз мафкурасизда ўз ифодасини топиб миллий ўзлигимизни англашга инсоний таъсир кўрсатиш ҳамда миллатимиз улуқлигини намойиш этиш лозим;\n3)\tМафкурамизда мамлакатимизда яшаётган турли миллатлар ва элатларнинг манфаатлари ҳам ўз ифодасини топмоғи лозим. Шундагина миллий мафкурамиз мамлакатимиздаги инсонларни, ягона мақсад ва манфаатлар йўлида уюштирувчи ва бирлаштирувчи, кучга айланади;\n4)\tМиллий мафкурамизда миллий манфаатлар билан давлат манфаатлари уйғунлиги ўз ифодасини топган тақдирдагина давлатимизнинг келажаги ва заминимизнинг буюклиги учун ҳар бир миллатдошимиз ва ватандошимизнинг масъул эканлигини англашимищ мафкурамизда ўз ифодасини топиши лозим;\n5)\tМиллйи мафкурамиз жамиятимизда мавжуд бўлган шахслар, ижтимоий гуруҳлар, сиёсий партиялар, турли дин вакилларининг ўзаро баҳамжиҳат яшашлари, меҳнат қилишлари, яратилган барча моддий ва маънавий бойликлардан баҳраманд бўлишларига хизмат қилиши барқарор тараққиётимизни таъминлашга ёрдам беради.\n6)\tМиллий мафкурамизда уруғ-аймоқчилик, маҳаллийчилик ва миллатчиликка қарши миллий бирликни мустаҳкамлаш, фуқароларнинг ўзаро барқарор яшашларига қаратилган ғоялар устивор бўлмоғи амалий фаолиятга айланмоғи лозим ва ана шундай қолдиқлардан тезроқ қутилиш йўллари ва услублари мафкурамизда ўз аксини топиши лозим.\n7)\tДиний экстеримизм ва фундаментализмга қарши курашнинг кучли омили сифатида диний қадриятларимиз, урф-одатларимиз, анъаналаримизни тиклаш миллий мафкурамизда ўзининг ифодасини топиши лозим. Энг муҳими, чинакам диний қадриятлар, урф-одатлар ва анъаналаримиз миллатимиз тараққиётини таъминлашнинг муҳим омили эканлигини назарий амалий жиҳатдан ўз тасдиғини топиши лозим.\n8)\tВатанга садоқат ва миллат келажаги учун масъулликни ҳар бир миллатдошимизнинг дунёқараши ва онгига сингдириш мафкурамизда ўз ифодасини топиши зарур. Ҳар биримизга шу она замини учун масъуллик руҳиятини шакллантириш мафкурамизда асосий урин эгаллаши лозим.\n9)\tХалқимиз манфаатларига зид бўлган ғояларга қарши миллатни бирлаштирувчи, ўзлигини англатувчи, уни фаоллаштирувчи, «Миллий тикланиш ғояси мафкурамизда акс этган тамойил бўлиши зарур. Фақатгина ўзлигини англатган миллатгина турли хил ғояларга берилмайди, ўзининг тараққитё йўлини туғри тушунади ва ўз мақсадларини амалга оширишда фаоллик ўрсатади.\n10)\tДемократия, адолат ва хавфсизлик каби умуминсоний қадриятлар мафкурамизда ўз аксини топиб, миллатимиз ва мамлакатимизнинг жаҳон ҳамжамиятида муносиб ўрин эгаллаши учун ижобий таъсирини кўрсатади.\nБугунги кунда миллий мафкурамизнинг ҳаётга тадбиқ этилиши натижасида мамлакатимизда содир бўлаётган улкан ўзгаришлар халқимизнинг қадрини кўтармоқда, миллий ғурурни мустаҳкамламоқда, олдимизда турган вазифаларни амалга оширишда катта омил бўлиб келмоқда. Буларнниг барча халқимизнинг катта меҳнати, фидойилиги, Ватанпарварлиги каби қадриятларимиз, эътиқодимизнинг мустаҳкамлиги эвазига содир бўлаётганлиги мафкурамиз ривожланишининг уни амалиётга айланаётганлиги бугунги кунда ўз ифодасини топаётганлигидан далолат бермоқда. Миллий мафкуранинг кучи миллатга илҳом, ишонч, қудрат, эътиқод, шодлик каби улуғвор туйғулар бахш этмоқда.\nҲозирги янги ижтимоий-иқтисодий шароитда миллий мафкураинг амалиётга айланаётганлиги тарихий ривожланишнинг янги босқичига ўтмоқда. У инсоннинг янги ижтимоий-иқтисодий, сиёсий ва маънавий ҳаёт шаклларини яратишга қаратилган, қирралари билан намоён бўлмоқда. Мустақиллик демократия ва янги бозор муносабатларига ўтиш шароитида халқни бошқариш ва раҳбарлик қилиш, миоддий ва маънавий қадриятларни қайта тиклашга қаратилган амалий фаолият ўта мураккаб бўлиб, у биздан масъулиятни қатъий ҳис қилган ҳолда иш тутишни, назарий жиҳатдан пухта уйлаб, илмий асосланган режалар асосида ҳар бир ишни амалга оширишни тақозо этмоқда.\nПрезидентимиз таъкидлаганидек «Албатта, мафкурани бир кун ёки бир йилда яратиб бўлмайди. Чунки мафкура шакланади, шакллантириб борилади. Унинг асосий тамойилларини ишлаб чиқиш мумкин. Аммо бу тамойиллар реал ҳаётда ўз ўрнини топмаса, бундай мафкура фақат қоғозда бўлади, халос».\nПрезидентимиз ўзининг «Ўзбекистон XXI асрга интилмоқда», «Ўзбекистон XXI аср бўсағасида: хавфсизликка таҳдид, барқарорлик шартлари, тараққиёт кафолатлари», «Тарихий хотирасиз келакж йўқ», «Ўзбек халқи ҳеч қачон, ҳеч кимга қарам бўлмайди», «Жамият мафкураси халқни халқ, миллатни миллат қилишга хизмат этсин» ва бундан ташқари асарларида Ўзбекистонда амалга оширилаётган туб ўзгаришларнинг асосида инсон фаоллигига боғлиқ эканлигини кўрсатди.\nЎзбекистон ҳаётидаги ўзгаришлар инсон онгида ҳам катта ўзгаришлар қилишини талаб этади. Чунки инсон онги ва қалбини эгаллаш бугунги кунда долзарб вазифалардир. Бунда ёт ғоявий таъсирларга қарши курашда ўзбошимчаликка йўл қўйиб бўлмайди. Бундай шароитда бегона ғояларнинг қупорувчи таъсирига қарши доимий ва узлукмиз аксил тарғибот ташкил этиш муҳимдир. Бу курашни нафақат мамлакатимиз ичкарисида, балким халқаро майдонда ҳам олиб бориш лозим.\nБунинг учун мамлакатимизда миллий ғояни тарғиб қилиш кенг йўлга қўйилган бўлиб,уйидаги ташкилий тамойилларга амал қилиш мақсадга мувофиқдир;\n- кенг қамровлилик, бунда жамиятнинг барча аъзоларига ғоялар хилма-хиллиги асосида мафкурани сингдириш;\n- узликсизлик – миллий истиқлол ғояси тарғиботининг маконда ва замонда доимийлигини, уни яхлит тизим шаклига келтиришини англатади;\n-кетма-кетлик ҳар бир босқич учун тараққиёт ва инсон камолотига хизмат қиладиган қадриятларни сингдириш мақсадида мафкуравий ташкиқот режалаштириш ва амалга ошириш;\n- босқичма – босқичлик – миллий мафкурани тарғиб қилишнинг руҳий жиҳатлари билан боғлиқ бўлиб, ҳам тарғибот қилувчи, ҳам қабул қилувчининг муайян тайёргарлик босқичларидан утишни тақозо қилади.\n- меъёрийлик – аксил тарғиботни келтириб чиқарадиган, ҳаётдан ўзилиб қолишга олиб келадиган баландпарвозлик, расмиятчилик ва такрорланишларга йўл қўймайди;\n- шахсий ибрат – миллий ғояни тарғиб қилишда муваффақиятни таъминлайдиган муҳим омил бўлиши;\n- илгари тарғибот-ташвиқот технологияларидан фойдаланиш бунда ғоявий тарғибот инсонларни моҳирона бошқариш.\nКаримов И.А. Миллий истиқлол мафкураси – халқ эътиқоди ва буюк келажакка ишончдир. Т.: «Ўзбекистон», 2000, 6 бет.\nКиритилди: 2020-05-30 10:13:07; Ўқилди: 3122 марта;


Давлатлар: Аргентина – «Умид» ИДУМИ\nPayshanba Fevral 12th, 2015 Давлатлар (рукн) Фикр билдирилмаган\nАргентинанинг шарқи кенг текисликлардан, ғарби тоғлардан иборат. Мамлакатнинг бутун шимолий-шарқини Ла-Плата пасттекислиги (Гран-Чако, Шарқий Пампа текислиги), жанубий-шарқини Патагония ясси тоглиги эгаллайди. Ғарбдаги тоғ ён бағрлари баландлаша бориб, Анд тоғларига уланиб кетади. Жанубий Американинг энг баланд нуқтаси Аконкагуа (6960 метр) ҳам Аргентина ҳудудидадир. Фойдали қазилмалари: нефт, газ, темир, полиметаллар, уран, мис, қалай, волфрам ва бошқа рудалар. Аргентина текислик қисмининг иқлими – тропик ва субтропик, жанубда –Мўьтадил. энг иссиқ ой (январ)нинг ўртача ҳарорати шимолда 280, жанубда 100, июлнинг ўртача ҳарорати шимолда 18°. Йилига Патагонияда 100 – 300 мм, шимолий-шарқда 1400 –1600 мм, Анднинг шарқий ён бағирларида 5000 мм гача ёғин ёғади. Асосий дарёлари: Парана, Парагвай, Уруғвай, Рио-Саладо, Рио-Колорадо, Чубут, Рио-Негро. Аргентина кўлларининг аксарияти музликлардан пайдо бўлган (Наул-Уапи, Буенос-Айрес, Ведма ва б.). Аргентина ҳудудининг салкам 20% доимий кўм-кўк ва барги тўкилувчи ўрмонлар билан қопланган. Гран-Чакодаги қизил тупроқда сийрак ўрмон, Пампада-ги унумдор қоратупроқда пичанзор даштлар, Патагонияда – ярим чўл. Аргентинанинг миллий боғлари – Игуасу, Ланин, Науел-Уапи ва бошқалардир.\nҚадим замонларда Аргентина ҳудудида кўп сонли индейс қабилалари яшар, уларда жамоа-уруғчилик муносабатлари хукмрон эди. Шимолий-ғарбда диагитлар, чарруа ва керандилар энг ривожланган индейц қабилалари бўлган; улар ўтроқ ҳаёт кечирар, деҳқончилик, балиқчилик, овчилик билан шуғулланар, рангли металлар эритишни, тўқимачиликни билар эди. Шимолий-шарқда ва марказда гуаранлар, тапеслар ва бошқалар. яшар, жанубда арауканлар ва патагонлар кўчиб юрар эди. XVI-асрнинг I-ярмида ҳозирги Аргентина ҳудуди испанлар томонидан босиб олина бошлади. Испанлар бу мамлакатни Рио-де-Ла-Плата (испанча кумуш) дарёси номи билан Ла-Плата деб атадилар. Мустамлакачиларга қарши индейц қабилалари бир неча марта исён кўтарди (1580, 1630, 1657, 1710 – 11 йиллар). 1776 йилда ҳозирги Аргентина ҳудуди бутунлай Рио-де-Ла-Плата вице-қироллиги таркибига қўшиб олинди. Аргентинада катта феодал ер эгалиги вужудга келди. Америкадаги испан мустамлакаларининг 1810 – 1826 йиллардаги мустақиллик учун уруши вақтида креоллар (дастлабки испан келгиндиларининг авлодлари) М. Белграно ва Х. Сан-Мартин раҳбарлигида 1810 – 1816 йилларда испан мустамлакачиларига қарши қуролли кураш олиб бордилар. Кураш бошланган 25 май куни аргентин халқининг миллий байрами бўлиб қолди. 1816 йилда вилоятлар вакилларининг Тукуман шаҳридаги конгресси Ла-Плата Бирлашган вилоятларини мустақил деб эълон қилди. 1826 йилда Аргентина Федератив Республикаси тузилди. XIX-аср мобайнида вужудга кела бошлаган буржуазия манфаатларини ифодаловчи унитарийлар билан ер эгалари манфаатларини ҳимоя қилувчи федерациячилар ўртасида кураш давом этди. XIX-аср II-чорагидан Аргентинада Буюк Британия иқтисодий ва сиёсий мавқеи мустаҳкамланди, 1833 йилда у Фолкленд (Мальвин) оролларини босиб олди. XIX аср охирларида мамлакатга Америка ва Германия капитали кириб келди. Ҳукмрон давлатлар Аргентинани сиёсий ва иқтисодий жиҳатдан қарамликка солиб, уни гўшт, дон ва бошқа хом ашё етказиб берувчи мамлакатга айлантирдилар. XIX – XX асрлар бўсағасида Аргентинада саноат ривожланди. XIX асрнинг охиридан турли ҳарбий диктатуралар ҳукмронлик қилди. II-жаҳон уруши йилларида Аргентина бетарафлик эълон қилган бўлса ҳам, аслида фашистларга кўмаклашди. 1945 йил мартидагина Германия ва Японияга қарши уруш эълон қилди. 1945 йилдан Аргентина БМТ аъзоси. 1943 йилги ҳарбий тўнтариш натижасида бир гуруҳ офицерлар ҳокимиятни қўлга олдилар. Уларнинг раҳбарларидан бири генерал Х. Д. Перон (1946–1955 ва 1973–1974 йилларда Аргентина президенти) ҳукмрон ажнабий давлатларнинг мавқеини заифлаштириш ҳисобига мамлакатдаги юқори табақани мустаҳкамлаш сиёсатини юритди. 1976 йилда генерал Видела ҳукмронлиги даврида зўравонлик ва тартибсизликларга қарши қаттиқ чоралар жорий этилди, иқтисодиётни мустаҳкамлашга киришилди. 1981 йилда Роберто Виола президент этиб сайланди, аммо ҳарбийлар кейинроқ уни ағдариб ташладилар. Шу даврда (1982 й.) Фолкленд (Мальвин) ороллари Буюк Британияга қарашлилигини тан олмаган Аргентина уларни эгаллашга уриниб кўрди, лекин бу ҳаракат муваффақияциз чиқди. 1983 йилдаги ялпи сайлов натижасида Рауль Альфонс президент этиб сайланди. 1999 йилдан эса Фернандо де ла Руа Аргентина президенти. 1993 йил 9 сентябрда Ўзбекистон Республикаси билан дипломатия муносабатлари ўрнатган.


Урганчдан ҳавога кўтарилган самолёт Самарада мажбурий қўндирилди - UzNews.uz\n12 феврал 2018 г.\nУрганчдан ҳавога кўтарилган самолёт Самарада мажбурий қўндирилди\nБугун, 12 февраль куни Самара аэропортига Урганчдан Петербургга қараб учиб келаётган самолёт мажбурий тарзда қўнишни амалга оширди.\nЛайнернинг мажбурий қўнишига сабаб, самолёт бортида бўлган бир ўзбекистонлик фуқаронинг соғлиги жиддий ёмонлашгани бўлган.\nЙўловчининг қон босими бирданига тушиб кетиши эвазига унинг соғлиги хавф остида қолган ва унга тиббий ёрдам кўрсатилиши учун самолёт қўндирилган.\nСамолёт соат 11:15да қўндирилган бўлиб, 50 ёшли ватандошимизга тез ёрдам машинаси чақириб, уни шифохонага олиб боришмоқчи бўлишган, афсуски бу фуқаро ҳаммаси жойида эканлигини айтиб, яна йўлида давом этишга қарор қилган.\nКейинчалик, фуқаронинг соғлиги яна ёмонлашгани боис, уни Рейсдан олиб қолиш ва самолёт парвозини қайта йўлга қўйиш масаласи кўрилган.\nАниқланишича, ўзбекистонлик фуқаро Санкт-Петербургга жарроҳлик операцияси учун, яъни даволаниш учун кетаётган бўлган.


Жаҳон соғлиқни сақлаш ташкилоти (ЖССТ) ташаббуси билан 1980 йилдан бошлаб ҳар йили жаҳонда Тамаки чекишга қарши кураш куни ўтказиб келинмоқда.\nБутунжаҳон тамаки чекишга қарши кураш куни Ўзбекистонда ҳам чекишга қарши тадбирлар ўтказилади.\nЖорий йил апрел ойида Ўзбекистон Республикаси Тамакига қарши кураш бўйича Жаҳон соғлиқни сақлаш ташкилоти конвенциясига қўшилганидан кейин бу тадбирлар янада кўпайди.\nОзодлик мухбири суҳбатлашган Ўзбекистон соғлиқни сақлаш вазирлигининг кашандалик билан боғлиқ хасталиклар бўлими мутахассисига кўра¸ кўпчилик муассасаларда чекиш тақиқланган, чекилмайдиган қаҳвахона ва ресторанлар кўпайган.\nАйни пайтда Ўзбекистондаги жамоат жойларида бемалол чекаëтган йигит ва қизларни кўришимиз мумкин дейди¸ ўзини Рихситилла деб таништирган 27 яшар тошкентлик кашанда.\nАпрел ойида Ўзбекистонга сафар қилган Озодлик журналисти Тошкентдаги “Лаби-ҳовуз” ресторанининг ëпиқ залида бемалол чекилаëтганига гувоҳ бўлди.\nЎзбекистон ҳудудида тамаки маҳсулотлари тарқатадиган ширкат ходими Озодлик билан суҳбатда емакхоналар тамаки чекилиши эркин бўлган ҳудуд эканлигини таъкидлади.\n- Ҳозирча бемалол чекилаяпти. Лекин бундан 10 йил бурунгиси билан солиштирсангиз чеклов кучайган. Тамаки рекламаси тақиқланган¸ дейди суҳбатдош.\nЧекишга қарши конвенция\nЎзбекистон Жаҳон соғлиқни сақлаш ташкилотининг Тамакига қарши кураш бўйича конвенциясига қўшилган 175 мамлакатнинг бири бўлди.\nБу ҳақдаги фармонни президент Ислом Каримов 25 апрел куни имзолади.\nМазкур конвенцияга кўра, ҳукумат чекишга қарши курашга қаратилган чораларни кўриш мажбуриятини ўз зиммасига олади.\nЧекиш кўплаб мамлакатлар қатори Ўзбекистон учун ҳам долзарб муаммо ҳисобланади.\nЖССТ маълумотларига кўра, ўзбекистонлик эркакларнинг ҳар тўрттадан бири тамаки чекишга ружуъ қўйган.\nЖССТ тадқиқотига кўра, ўзбек аёлларнинг 2 фоизга яқини чекувчилар сирасига киради.\nАйни тадқиқот натижаларига кўра, 15 ёшдан катта бўлган ҳар бир ўзбекистонликка бир йилда 1100 дан ортиқ сигарета тўғри келади.\nТамакига қарши кураш бўйича ЖССТ конвенцияси 2003 йил май ойида Бутунжаҳон соғлиқни сақлаш ассамблеясида “тамаки эпидемияси” дея аталадиган ҳодисанинг глобализациясига жавоб тариқасида қабул қилинган.\nБу ҳужжат тамаки маҳсулотлари нархи ва солиқларини ошириш, уларни вояга етмаганларга сотиш, реклама ва ҳомийликни тақиқлаш каби чораларни ўз ичига олади.\nҚонун бор¸ аммо...\nХоразмнинг Ҳазорасп бозорида улгуржи сигарет сотадиган Олимбой ўз тижоратидан мамнун.\n- Сигарет энг ўтгич товар. (харидоргир - таҳр.) Майда дўкончилар биздан оптом олиб сотишади. Биз ҳам кам бўлмадик¸ улар ҳам нолимайди¸ дейди уч республикани сигарет билан таъминлаëтганидан ғурурланган савдогар.\nЎзбекистоннинг Хоразм ва Бухоро вилояти¸ Қорақалпоғистон ҳамда туркманистонлик майда саводогарлар Олимбойнинг мижозлари ҳисобланади.\nУлар дўконларидан вояга етмаган болалар бемалол тамаки маҳсулотларини сотиб олмоқда.\n18 ëшга етмаганларга тамаки маҳсулотлари сотиш Ўзбекистонда расман тақиқланган бўлишига қарамасдан¸ бу тақиқнинг амалда ишламаëтгани кузатилади.\nЖССТнинг Тошкентдаги ваколатхонаси мутахассисининг Озодликка айтишича, Ўзбекистонда болалар орасида тамаки чекишнинг кенг тарқалаётгани ташвишларга сабаб бўлмоқда.\nЧекишнинг зарари ҳақида яна бир бор\nМутахассисларга кўра¸ тамаки чекиш инсон умрини 5-10-15 йилга қисқартиради.\nКашандаларда чекмайдиганларга нисбатан миокард инфаркти хавфи 6-8 марта, мияга қон қуйилиш хавфи 4-6 марта, ошқозон яраси касаллиги ва раки 12 марта, ўпка раки 25 марта, ўпканинг сурункали яллиғланиши 10-15 марта, қолаверса кўкрак бези ва жинсий аъзолар касалликлари кўпроқ учрайди.


21-11-2019, 09:33 1 574\nАввалроқ сайтимизда барча партия раҳбарлари ва блогер ҳамда журналистлар ўртасида мулоқот бўлиб ўтгани ҳақида хабар берган эдик.\nМулоқотда блогер Хушнудбек Худойбердиев ЎзЛиДеП раиси Актам Хаитовга нодавлат нотижорат ташкилотлар, хусусан Фермерлар Кенгашига фермерларнинг ва Савдо-саноат палатасига тадбиркорларнинг мажбурий аъзо қилинишига муносабатини сўраган эди. Унда Хаитов аниқ жавоб бермасдан, кейинчалик ёзма равишда жавоб беришини маълум қилган эди. Шундан сўнг Фермерлар кенгаши вазиятга расмий муносабат билдирди.\nУчрашувда “Миллий тикланиш” партияси раиси Алишер Қодиров ҳам ушбу масалага ўз муносабатини билдирди. Унинг билдиришича, бундай ҳолат конституцияга, қонунга зид.\n“Тўғри ҳукуматнинг раиси номзодини таклиф қилган партия сифатида саволингиз манзилли йўналтирилди. Лекин мен амалдаги депутат сифатида сизнинг саволингизга шундай деб жавоб берган бўлар эдим. Саволингиз жуда ҳам тўғри ва сиз айтган саволга мен ноқонуний деб жавоб бераман. Қонунга, конституциямизга зид айрим қонунларнинг қабул қилинган ҳолатлари бизнинг парламентимизда бор. Буни эътироф этиш керак. Лекин мен бир нарсани айтмоқчиман. Бу сафарги парламент ноёб, тарихий муҳитда ишини бошлади ва бошқача муҳитда ишини тугатяпти. Биз ишимизни бошлаган пайтимизда жуда кўп ҳолатларда конституцияга зид айрим нуқталарда қонунларни қабул қилиниши жараёнларида депутатларнинг жуда кўпчилигида ҳозирги журъат етишмаган. Буни эътироф этишимиз керак. Жамият ҳам айнан шунга эътироз билдирмоқда. Парламент журъатли бўлиши керак” – деди Қодиров.\nШунингдек, партия раҳбари аввлги сайловда ЎзЛиДеП нтомонидан номзоди илгари сурилган ва бу сафарги номзодлар рўйхатига киритилмаган Абдурашид Абдуқодировни ўзининг партияси номидан номзодлар рўйхатига киритилишини хоҳлашини маълум қилди.\nЭслатиб ўтамиз, “Миллий тикланиш” раиси Алишер Қодиров бир вақтнинг ўзида Олий Мажлис депутати, партиянинг парламентдаги фракцияси раҳбари ҳамда Олий Мажлис Қонунчилик палатаси спикери ўринбосари ҳисобланади.\nЭркин 21 ноябр 2019 12:09\nНотиқ кейинги депутатлар корпуси хусун ушбу партия вакиллари аввал қабул қилинган, Конституцияга зид қонунларни бекор қилиш билан боғлиқ дастури бор-йўқлигини айтмабди.\nФикримча, бундай дастур бўлмаса ҳам керак. Бўлса, уни сайловгача танқидий муносабатда эълон қилиши керак.\nЎзбекистон янгиликлари » Сиёсат » Алишер Қодиров Ўзбекистон парламенти конституцияга зид қонунлар қабул қилганини тан олди (+ВИДЕО)


Навоий шаҳри бепул Wi-Fi билан таъминланди - Darakchi\nНавоий шаҳри бепул Wi-Fi билан таъминланди\nЖАМИЯТ 25.01.2020, 11:53\nНавоий шаҳрида фаолият юритувчи «Sensorika» корхонаси раҳбари Норбой Арзиев навоийликларга чексиз ва бепул Wi-Fi орқали интернетга уланишни тақдим этмоқчи. Арзиев лойиҳа синов-тажриба тарзида ишга тушганини маълум қилди. Бу ҳақда "Sof.uz" хабар берди.\nХабарда, Инновацион ривожланиш вазирлиги томонидан эълон қилинган стартап лойиҳалар танловида ғолиб бўлган Норбой Арзиев Латвиядан 300 дан ошиқ роутер ускуналарини импорт қилгани, лойиҳани тўлақонли ишга тушириш учун барча шароитлар ҳозирланганини айтиб берди.\nҚайд этилишича, айни пайтда шаҳарнинг 20 та нуқтасида лойиҳа синов тарзида ишлаб турибди. Таклиф этаётган лойиҳанинг афзаллиги аҳолига ҳақиқатан бепул ва чексиз интернетни тақдим этилиши ҳисобланади. Шаҳарнниг исталган нуқтасидан тўлқин тармоғига уланган фойдаланувчи узлуксиз 1 Мбит/с тезликдаги интернет билан таъминланади.\nИнновацион ривожланиш вазирлиги томонидан маълум қилинишича, лойиҳа бўйича бир миллиард сўм давлат гранти ажратилган ва 2020 йилнинг ўзида шаҳар бўйлаб юқори тўлқинли 500 та роутер ўрнатилиши кутилмоқда.\nУшбу лойиҳа жорий йилнинг 21 март куни — Наврўз байрами арафасида расман ишга туширилиш режалаштирилган. Муаллифнинг қўшимча қилишича, тезлиги 4 Мбит/с бўлган аналог узатма пулли обуна орқали тақдим этилади.


Юқори технологияларга бой 2019-йил Ҳаж мавсуми… – oliymahad.uz\nЮқори технологияларга бой 2019-йил Ҳаж мавсуми…\nСаудия Арабистони Хаж ва Умра вазирлиги томонидан мусулмонларга зиёрат қилишни осонлаштириш ва Хаж ибодатини бажаришларини таъминлаш мақсадида юқори технологияли интеллектуал тизимларнинг тўлиқ тўпламини киритишга қарор қилди, дея хабар беради Al-Arabiya. Жорий йилда жорий қилинган асосий технологиялардан бири хорижий зиёратчилар учун e-track тизими бўлиб, у зиёратчиларнинг Саудия Қироллигидан кетгунга қадар турар жой олиш, транспорт хизматидан фойдаланиш ва танавул қилиш учун бирор жойга кириб овқатланиш вақтидан бошлаб кучга киради.\nТизим “Шаффофликни ва ҳар бир тарафнинг ҳуқуқлари ва мажбуриятлари бажарилиши назоратини таъминлайди.” У вазирлик назорати остида фаолият юритади.\nШунингдек, вазирлик томонидан эълон қилиндики, ушбу тизимда талабнома берувчиларга муносиб ва улар учун қулай Хаж ҳизматларини танлаш имкониятини беради. Бундан ташқари, зиёратчиларнинг ҳуқуқларини ҳимоя қилиш учун электрон шартнома тўлов тизими ҳам тақдим этилади.\nШу йили май ойининг охирида, икки масжид қӯриқчиси Саудия Арабистони Подшоҳи Салман ибн Абдулазиз “2030 Қироллиги” лойиҳаси асосида “Аллоҳнинг меҳмонлари” хизмат дастурини шахсан ишга тушириб берди.\nДастурда 30 дан ортиқ давлат идоралари томонидан тайёрланган 130дан зиёд ташаббуслардан иборат. Ундан учта стратегик мақсад кўзланмоқда:\n▪Кўплаб зиёратчиларни қабул қилишни ва икки муқаддас масжидга киришни осонлаштириш;\n▪Хаж ва Умра вақтида зиёратчиларга сифатли хизмат кўрсатиш;\n▪Зиёратчиларнинг диний ва маданий тажрибаларини кенгайтириш, деб хабар беради Islam.ru\n952400cookie-checkЮқори технологияларга бой 2019-йил Ҳаж мавсуми…no\nОлдингиИДДАЛИ АЁЛНИНГ ТАЪМИНОТИКейингиАЛЛОҲНИНГ САЛОМИНИ ОЛГАН АЁЛ


UMIDIGI S2 — арзончилик қаршисида Galaxy S8 “дамини олсин”! - Terabayt.Uz\n2017 йилга хос тарзда ромсиз ва шишадор қилиб ишланган мазкур мобил алоқа воситаси трендбоп кўринишда. Смартфон экрани чўзилиб, юқори ва қуйи ромлар анча қисқарган. 18 : 9 ўлчамли дисплейи билан бу хитойлик арзон телефон модели Samsung ва LG флагманларини эслатиб юборади. Қуйида UMIDIGI S2 мобил алоқа воситасини яқиндан ўрганамиз.\nУмуман олганда, смартфон самарадорлиги кўнгилни шод қилар даражада ва турли бенчмарклардаги натижалар ҳам бу фикримизни исбот қилади.\nҚадоқни очамиз ... дизайн ҳамда фойдаланишга қулайлик\nСмартфон одатда қора, унчалик катта бўлмаган қадоқда етказиб берилади. Қадоқ дизайни содда услубда. Қадоқда USB Type-C учун махсус кабеллар, ғилоф ҳамда қувватлаш қурилмаси мавжуд.\nСмартфонни қўлга олгунингизга қадар буюртма сизнинг кўзингизга оддий бўлиб туйилади. Телефонни қўлга олар экансиз, яхши смартфонни ҳам арзонга харид қилиш мумкин эканига ишонасиз. UMIDIGI S2'нинг "истараси" сизни мафтун қилади.\nUMIDIGI S2 бир қарашда таассуротли ташқи кўриниши билан кўзни банд қилиб қўяди. Шу билан бирга, қўлга олар экансиз, смартфоннинг нафислигини ҳис қиласиз. Техник имкониятлари ҳам ёмон эмас. Ҳарқалай, бу нарх учун яхши ва инжиқ фойдаланувчининг ҳам кўнглини чоғ қилади.\nБу телефон тўлиқ пишиқ металл корпусдан ташкил топган. Орқа панелда кичик пластик улоқларга дуч келасиз, бироқ улар у қадар ҳам сезиларли эмас.\nОрқа панелда, шунингдек бош камеранинг қўш сенсорли модуллари мавжуд. Шу билан бирга, бу ерда фоточақноқ ҳамда бармоқ изи сканери ҳам мавжуд. Буларнинг барчаси бир қаторда тизилган. Бармоқ изи сканери смартфон марказида маҳорат билан жойлаштирилган. Натижада, кўрсаткич бармоқ сенсорга бехато урилади.\nДисплей томонларининг нисбати 18 : 9 стандартли ҳамда томонлари бир оз ясси услубда ишланган. Экран устида ва унинг қуйисидаги бўшлиқ анча торайгани боис, UMIDIGI S2 ноодатий кўринишда ва ҳашамдор. Уни бекорга "Samsung S8 кушандаси" дейишмаган. Ён томондаги ромларга диққатни қаратмасак, бу ўхшатиш ҳам ўзини оқлайди.\nUMIDIGI S2 телефонининг ўнг ёнидан овозни бошқариш учун узунчоқ тугма ҳамда ўчириб, ёқиш учун тугмача ўрин эгаллаган. Уларнинг ўрнашуви мустаҳкам ва босганда пишиқлигини ҳис қилиш мумкин. Сим-карта бўлмачаси корпуснинг чап ёнида жойлашган. 2 та сим-карта бўлмачаларидан бирига қўшимча хотира картасини ўрнатиш ҳам мумкин.\nТелефон аппаратининг қуйи қисмида микрофон, овоз динамиги ҳамда USB Type-C (зўр ечим!) кабели учун порт мавжуд. Аудио қулоқчинлар учун алоҳида, анъанавий туйнукдан воз кечилган. Бунинг учун эса махсус кабел совғага берилган. Шу боис, смартфоннинг том қисми теп-текис.\nUMIDIGI S2 телефонининг шаклу-шамойили қайрилма дизайнда бўлгани туфайли у кафтга қулай ўрнашиб олади. Агар унга қадоқдаги бир оз ғадир-будир ғилофни кийдирсангиз борми, смартфон кафтингизга ёпишиб олади. Яъни, UMIDIGI S2 смарфонидан маза қилиб фойдаланиш мумкин.\nЭкран ҳамда овоз имкониятлари\nUMIDIGI S2 учун танланган экран сифатли ҳамда таниқли япон компанияси бўлмиш Sharp томонидан ишлаб чиқарилган. “Япон сифати” эса доимо ўзини оқлаб келган! Дисплей диагонали 6 дюймли, пиксел сиғими 1440 × 720 белгига тенг.\nБу ўринда "Full HD" ишқибозлари бир оз ранжишлари мумкин. Бироқ, смартфондан фойдаланганда унинг экранида бирор бир пиксел ёки тасвирдаги донадорлик ва жимирлашларни пайқамайсиз. Тасвир ёрқин ва кўзни қувонтирадиган даражада сифатли.\nЭкран TDDI технологияси асосида ишлаб чиқарилган. Сенсорли қатлам тўғридан тўғри шишага ётқизилган. Натижада дисплей сезиларли даражада юпқалашган.\nРанг-тасвирнинг туси ҳамда қарама-қаршилиги юқори бўлгани боис, тасвир экранда жуда яхшги акс этади ҳамда оқ тус баланси ҳам меъёрида. Экрандаги ёруғлик даражаси ҳам жойида. Экран масаласида жуда талабчан бўлсангиз, бунинг учун MiraVision деб номланувчи экранни созлайдиган функция мавжуд.\nСмартфоннинг овоз динамиги юқори ва сифатли. Шундай экан, қўнғироқларни ва огоҳлантириш товушларини ўтказиб юбормайсиз. Динамик ёрдамида севимли мусиқаларни ҳам ҳузурланиб тинглаш мумкин.\nАудио қулоқчинда мусиқа тингловчилар учун ҳам айтиш керакки, смартфоннинг бу борадаги имкониятлари яхши.\nСамарадорлик ва бошқарув\nUMIDIGI S2 модели платформаси Helio P20 чипсетига марказлаштирилган. Бугунги кунда бу чипдан ўрта нархли кўплаб смартфонларда фойдаланилади.\nMediaTek Helio P20 платформаси бугунги кун учун янгилик эмас. Бу процессор вазифаларини сидқидилдан адо қилади. Саккиз ядроли процессорнинг частота тезлиги 2,3 ГГц.гача етади. Бу самарадорлик билан ҳаттоки энг оғир иловалар ҳам осон ишга тушади.\nМазкур чипсетни тайёрлаш жараёнида бош эътибор қувват тежамкорлигига қаратилган. Натижада, электр токи сиғими 5 100 мА•соат бўлган батареянинг қувватдорлиги янада ошиб, телефон тўлиқ қувват билан анчага етади.\nПроцессор барча функцияларни қийналмай уддалайди. Шу билан бирга, операцион тизим бошқарувида ҳам бирор носозлик ёки "қотиб қолишлар"га дуч келмайсиз.\nСмартфонда 4 гигабайтли тезкор хотирадан фойдаланилган. Бу -- тезкор хотира учун айни керак ва етарли бўлган сиғим. Бундан ошиғи шунчаки харидор кўзини шамғалат қилишни истаган маркетинг алдови. Доимий ички хотира сиғими эса 64 гигабайтли. Маълумотларни сақлаш билан бирор муаммо мавжуд эмас.\nUMIDIGI S2 самарадорлик бўйича тестларда ўзини кўрсата олган ва бу борада бирор муаммо йўқ.\nUMIDIGI S2 қадоқда Android 6.0.1 операцион тизими билан етказиб берилса ҳам, айни пайтда Android 7.0 Nougat'нинг компания томонидан ўзлаштирилган UMI OS тизимини янгилаб олиш мумкин. Фойдаланиш чоғида иловаларнинг ўчиб қолиши ёки тизимнинг “отиб юбориши” кўзга ташланмайди.\nОдатда йирик батареяли смартфонлар баҳайбат ва бесўнақай бўлишади. UMIDIGI S2 бу қарашни ўзгартириб юборди. Компания муҳандислари йирик сиғимли аккумулятор ва таассуротли қиёфани уйғунлаштирган смарфонни тайёрлашга эришганлар.\nАниқроғи, бу девайсдаги аккумулятор қуввати 5 100 мА·соат. Корпус қалинлиги эса 9 мм. Ҳашамдор дизайн ва узоққа етадиган қувват кўпчиликнинг орзуси бўлса керак!\nPCMark Work 2.0 Battery Life, яъни смартфонларнинг қувват самарадорлигини баҳолайдиган имтиҳонда UMIDIGI S2 тўлиқ қувват билан 15 соат ва 42 минут фаолият кўрсатган. Бу -- қойилмақом натижа!\nТаққослаш учун айтамиз, қувват борасида бу смартфонга рақиб бўлган Xiaomi Mi Max ҳам худди шундай натижани қайд этган. Шу билан бирга, Xiaomi девайси анча қимматроқ.\nАйтиш мумкинки, UMIDIGI S2 моделини бир марта қувватлаб 2 кун бемалол фойдаланиш мумкин. Агар қувватни тежайдиган иловалардан фойдаланилса ҳамда маслаҳатларга қулоқ тутилса, тўлиқ қувват уч кунга етиши аниқ!\nХитойнинг ўрта нархли смартфонларининг камералари ҳаммаси бир хил суратга олади. Арзон матрица ҳамда дастурий таъминот боис шундай ҳолат юзага келади.\nUMIDIGI S2 бош камераси қўш сенсорли ҳамда модуллар сифатли бўлса ҳам, камеранинг суратга олиши юқори даражали эмас. Бироқ, нархни эслатиб қўйиб, камеранинг нархига қараганда яхши суратга олишини эслатиб қўйиш жоиз.\nЁруғлик яхши бўлса, сурат олишда муаммо юзага ташланмайди. Кечга томон эса камера ҳам ўзидан қайуриб қолади.\nҚуйидаги суратларга кўра, камера имкониятларига ўзингиз баҳо беринг.\nХулоса ясаймиз ...\nUMIDIGI S2 — муносиб смартфон. Диққатни тортадиган дизайн, сифатли ва катта экрани, пишиқ-пухта металл корпуси, самарали чипсети ҳамда замонавий операцион тизими билан ўзига хос. Айниқса, узоққа етадиган қуввати кутилмаган воқеа!\nБу моделдаги биргина камчилик сифатида айтиш мумкинки, камера — бу ҳашамдор смартфоннинг нозик нуқтаси. Бироқ, бу ерда гап аппарат таъминоти билан боғлиқ эмас. Камера имконияти ҳозирча дастурий таъминотга дахлдор. Яъни, компания иловани такомиллаштирса, камера имконияти ҳам ошади.\nАгар сизда мазкур моделни харид қилиш истаги туғилган бўлса, бу борада Terabayt.uz сизга ёрдам беради. AliExpress’даги товарларга «Terabayt.uz» орқали буюртма беринг!\nAliexpress 199 АҚШ доллари Сотиб олиш\n#арзон смартфон #UMIDIGI S2


Ўтган ой Германиянинг Штутгарт шаҳрида ўтган спорт гимнастикаси бўйича жаҳон чемпионати афсонавий спортчимиз Оксана Чусовитина учун тарихий мусобақа бўлиб қолди. Боиси ушбу турнир орқали ҳамюртимиз ўз фаолиятида саккизинчи бор Олимпия ўйинлари йўлланмасига эга бўлди. Таъкидлаш жоиз, гимнастикачимиз бунгача ҳам ўз натижалари билан ҳали фаолиятини якунламасдан туриб “Гиннеснинг рекордлари” китоби ва “Халқаро гимнастика шон-шараф зали”га ўз номини ёздириб қўйди. Спортчимиз айни пайтда Олимпия ўйинларига тайёргарликни бошлаб юборган бўлсада, биз билан суҳбат учун вақт ажрата олди.\n– Аввало, сизни яна бир Олимпия ўйинларига йўлланма қўлга киритганингиз билан самимий муборакбод этамиз. Бу мамлакатимиз спорти учун ҳам жуда катта ютуқдир. Токио-2020 сиз учун саккизинчи Олимпиада бўлади.\n– Раҳмат сизга, бу мен учун ёқимли. Токиода мен бор маҳоратимни ишга солишга ҳаракат қиламан.\n– Штутгартда қандай йўналиш бўйича лицензия олдингиз?\n– Лицензия қўлга киритиш осон бўлгани йўқ, албатта. Мен мусобақада кўп кураш йўналиши бўйича кўрсатган натижам эвазига йўлланма олдим. Бундан ташқари таяниб сакраш бўйича ҳам яна бир машқни тайёрлаб келган эдим. Афсуски, дастлабки чиқишни бажараётиб ерга тушиш пайтида бироз мувозанатни йўқотиб қўйдим ва бу хато мусобақани охиригача давом эттира олишимга тўсқинлик қилди. Балки бу ҳам яхшиликкадир. Ҳар нарсадан ҳикмат қидириш керак.\n– Энди Олимпиадага қандай тайёрланасиз? Машғулотларингиз қаерда бўлади?\n– Олимпиадага лицензия олиб бўлдим ва энди шошилмасдан тайёрланишимдан хурсандман. Эндиги иштирокимни январда бўладиган Жаҳон кубоги босқичларидан бошлайман. Айнан ушбу мусобақалар тайёрлаб қўйган мураккаб элементларимни Токио Олимпиадасигача синаб кўриш ва уларни шакллантириш учун яхши имконият беради.\n– Бу дегани сиз 2020 йил ҳисобидан Токио Олимпиадасигача бўлган мусобақаларда иштирок этасиз . . .\n– Йўқ, ҳаммасида ҳам эмас. Мен асосан тикланиш машғулотларига эътиборимни қаратаман. Етарли куч йиғишим учун орада оилам ва яхши ҳордиқ чиқариш учун ҳам вақт ажратиш ниятидаман.\n– Қуйидаги саволимиз кўпчиликни қизиқтириши табиий: саккизинчи Олимпия ўйинларига йўлланма қўлга киритишингиз эълон қилинганидан сўнг нималарни ҳис қилдингиз, қандай ҳаёжон кечди?\n– Биласизми, сўнгги жаҳон чемпионати бутун фаолиятим давомидаги энг оғир кечган дунё биринчилиги бўлди. Биргина квалификациянинг ўзи икки кун ўтди ва бу ҳар қандай спортчи учун нафақат жисмонан, балки руҳан катта қийинчилик туғдиради. Албатта, шунча рақибларим билан кечган рақобатда навбатдаги Олимпия ўйинларига йўлланма олганимни эшитгач тасвирлаб бера олмайдиган даражада хурсанд бўлдим. Аммо мусобақага тайёрлаб келган режаларимнинг барчаси ҳам амалга ошмай қолди. Бу мен кўрсата олишим мумкин бўлган максимал натижа эмас, деб ўйлайман.\n– Умид қиламизки, сиз жаҳон ареналарида ҳали кўп бор зафар қучишга муваффақ бўласиз. Токио Олимпиадасида сизни қайси йўналишда кўрамиз?\n– Токиода тўсин ва таяниб сакраш машқларида иштирок этмоқчиман. Жаҳон чемпионатидаги кўпкураш менга лицензия олишим учун керак эди холос. Албатта, барибир катта эътиборни таяниб сакраш машқига қаратаман. Асосийси, Олимпиадагача жароҳатларсиз етиб бориш.\n– Сиз замонамизнинг энг ёрқин спортчиларидан бирисиз. Сизни ғалабалар сари нима руҳлантиради? Шу ҳақидаги сирингизни айтинг.\n– Мен ҳамма қатори оддий инсонман. Ҳеч қандай сир ва ақл бовар қилмас нарсаларга эга жойим йўқ. Мени энг кўп оилам ва яқинларим руҳлантиради. Ўйлайманки, инсон уйига келганида уни доим қўллаб-қувватлайдиган ва руҳлантирадиган оиласини хурсанд кўргач ҳамма нарсага қодир бўлади. Ҳаётимда мен учун энг муҳими оилам.\n– Галдаги саволни бериш бироз аламли, лекин кўпчилик учун қизиқ. Катта спортдан кетиш ҳақида бирор қарорга келдингизми?\n– Бу ҳақида яқинда айтиб ўтган эдим. Токио Олимпиадаси мен учун сўнгги мусобақа бўлади. Аммо бу мени спорт билан шуғулланмайди дегани эмас. Ҳозирда болалар учун ўз спорт клубимни очиш ишлари билан бандман. Келажакда гимнастикани Республикамизнинг барча вилоятлари бўйлаб янада ривожлантиришга ўз хиссамни қўшмоқчиман.\n– Сизга мустаҳкам соғлик ва муваффақиятлар тилаб қоламиз. Чин дилдан ишонамизки, Токио Олимпиадаси сиз-у биз учун энг ёрқин хотиралар билан ёдда қолади.\nЎзбекистон ва Туркманистон Миллий олимпия қўмиталари ўртасида ўзаро ҳамкорлик тўғрисида келишув имзоланди\nСузувчиларимиз пойтахтда ўқув-машғулот йиғинини олиб боришмоқда


Сохта совчиларнинг “ови”дан эҳтиёт бўлинг! Турмушга чиқмаган қизларни чув тушириб юрган шахсга жазо тайинланди - zarnews.uz\n«Сизни укамга сўраб келдим...»\nБир дона тилла узукнинг пули қанчага ҳам етарди, яна «ов»га чиқиш керак, дея хаёл қилган Ш.Ҳакимовнинг кейинги манзили пойтахт марказидаги тиббиёт клиникларидан бири бўлди. У бу ерда шу клиниканинг таянч докторанти Лола Эркиновани нишонга олади. Аммо бу сафар у қармоқни чуқурроқ ташлашга аҳд қилди. Ўзини Лоланинг ҳаётидан хабари бор одамдек тутган Ш.Ҳакимов унга унинг турмушдан ажрашганини билиши, оилавий шароитидан бохабарлигини маълум қилиб, ишончига киради. Ш.Ҳакимовнинг унга уйланмоқчи эканини эшитган Лола аввалига бу гапларга эътибор қилмайди. Шокирнинг ўзи тақиб олган тилла занжирга ўхшаш тақинчоқ совға қилмоқчи эканлигини эшитгач, бироз юмшайди. «Онам ташқарида кутиб турибди. Агар бўйнингиздаги занжирни бериб турсангиз, уларга кўрсатиб келардим. Шунга ўхшашини ясаттирар эдик», деб Лоланинг нархи 3 000 000 сўмлик тилла занжирини қўлга киритган Ш.Ҳакимов ташқарига чиққанча, қайтиб қорасини кўрсатмайди.\nГулнора Ниғматова: - Иш вақтим тугагач, ҳамкасбим билан “Чорсу” бозорига бориш учун ташқарига чиқдик. Бир пайт ортимдан кимдир исмимни айтиб чақирди ва менда шахсий гапи борлигини айтди. Ўзини Иззат, деб таништирган Ш.Ҳакимов ёнимга келиб, турмушга чиқмаганим, оилавий шароитим, мен ҳақимда билганларини сўзлай кетди. Менга уйланиш нияти борлигини айтганида, бу масалани бир ўзим ҳал қилмаслигимни қатъий гапирдим. У эса «Расмингизни беринг, онамга кўрсатаман, сизни ёқтириб қолдим», деди. Унинг самимий сўзлаши, ўзини тутиши ва уст-бошига қараб, заррача ҳам шубҳага бормадим. Расмларим телефонимда эканини айтганимда, у аппаратни бериб турсам, сал нарида турган онасига кўрсатиб, қайтариб олиб келиб беришини айтди.\nжиноят ишлари бўйича Мирзо Улуғбек тумани суди судьяси\nСамарқандда 18 нафар бемор коронавирус инфекциясидан фориғ бўлди, 20 кишида касалланиш қайд этилди\nУчта акциядор фойдасига 18 миллион сўмдан ортиқ дивидент ундирилди\nАҳмаджон Мухторовни ёд этиб...\nБир вақтнинг ўзида Афғонистоннинг икки ҳудудига қуролли ҳужум уюштирилди\nУргутлик партия фаоллари кам таъминланган Ботировлар оиласига уй қуряпти\nХитойликлар юборган тестлардан коронавирус юқаётгани ростми?\nкоронавирус COVID-19 тест синовлари АҚШ ЖССТ Қўшработ reklama фирибгарлик абитуриент Қозоғистон Украина ҳарбий хизмат


Месси "Барселона" билан янги шартнома бўйича гаплашишга улгурган\n17 ноябрь, 2019, 11:27 255\nБу ҳақида клуб спорт директори Эрик Aбидаль "Мундо Депортиво" нашрига берган интервюси давомида маълум қилди.\nAргентиналик суперюлдузнинг келажаги яқин вақтларда ҳал бўлиши кутиляпти. Клуб мутасаддилари футболчи билан янги шартнома борасида гаплашишган ва тез орада шартнома имзоланиши мумкин.\n"Клуб раҳбарияти Лео билан гаплашишди. Тез орада янгилик эшитишга умид қиламиз, чунки гап фақат Мессида қолган. Биз бу шартномани иложи борича тезроқ имзолашни хоҳлаймиз. Ҳозирча тафсилотларни мен ҳам билмайман. Aммо позитив ҳолатдаман. Мен шартнома имзоланишига ишонаман", - деди Абидаль.\nМаълумот учун, беш карра олтин тўп соҳиби 18 йилдан бери Каталония клубида бўлиб турибди ( 15 йил асосий жамоада). Ўтган вақт мобайнида Месси "Барселона" билан жами 34 та титулни қўлга киритди ва 698 ўйинда 600 гол уришга эришди.